Tilasuunnittelu TeDEKO | Hyvinkää | Tiloja & tunnelmia -blogi\nTiloja & tunnelmia °\n2017 (9 )\nTulevan vuoden tunnelmia\nIloa ja energiaa syksyysi!\nSisustuksen viisi E:tä\nMikkelin mieleenjäävät messut\nKukkien ja juhlan aika!\nTerassille tekisi mieli\nKotimaiset sohvat kunniaan\nYksityisiä ja yhteisiä tiloja\nTalven taikaa tapeteissa\nMustaa, valkoista vai jotakin muuta...\nVirkistävää keskikesän juhlaa!\nKätevät ja kauniit kesämatot\nTukholman sisustusmessujen satoa\nTiloja & tunnelmia\nVuoden lähetessä loppuaan katse kääntyy tulevaan: mitä sisustustunnelmia meille ensi vuodeksi tarjotaan?\nVärien ja pehmeiden muotojen voittokulku jatkuu. Luonnonmateriaalit ja luonnosta poimitut, murretut sävyt saattavat sisätiloihin levollisen, ulkomaailman hälyistä etäännyttävän mielenmaiseman. Kontrasteja ei silti pidä pelätä, ne tuovat tilaan mielenkiintoa. Valkoiset kalusteet nousevat hienosti esiin reilusti sävytetyistä seinäpinnoista. Vastaavasti syvän tummanharmaat, -ruskeat tai -siniset väripinnat terästävät upeasti vaalean beigeä yleisväritystä.\nKuvat Mikkelin asuntomessuilta\nLisää hienostunutta hehkua sisustukseen saa metallisilla, kuparin, ruosteen ja kromin ryydittämillä yksityiskohdilla, ylellisillä luonnonkivipinnoilla sekä runsailla, pörröisillä ja sametinpehmeillä tekstiileillä. Boheemi ylellisyys maustaa sulassa sovussa yksinkertaista, skandinaavista muotokieltä ja yksilöllisiä kirpparilöytöjä. Silti vähemmän on yhä enemmän, sillä ekologisesti ja eettisesti se on aina parempi vaihtoehto.\nKuvat Tikkurila - Minerals\nTikkurilan kokoama vuoden 2018 sisustusväripaletti hehkuu huikean kauniita Minerals-sävyjä. Sävyjen valintaperusteista ja erilaisista käyttötavoista sisätiloissa voit lukea inspiroivasta Color Now -sisustuslehdestä, jonka voit tilata maksutta Tikkurilan nettisivuilta.\nLämmin vaaleanharmaa Piazza, hieman ruskeampi Ajopuu ja lämminvalkea Merino ovat erinomaisia kodin yleisten tilojen seinävärejä. Kauniisti murretut vihreä Serpentiini, sinertävä Salaisuus ja oljenkeltainen Himmeli miellyttävät värikkäämpiä seiniä rakastavia. Tummanpuhuvat Punajuuri, Mustekynä ja Takorauta ovat hyviä efektivärejä. Ja mitä lämpöä tilaan tuovatkaan Ruukku, Rooibos ja Etruski – talvi on näistä väreistä kaukana!\nYksityiskohtien väreillä on suhteellisen helppo leikitellä, mutta juuri sitä ”oikeaa” harmaata, harmaanbeigeä tai beigeä seinäväriä kysytään sisustajalta usein. Tähän on vain yksi vastaus: kuhunkin tilaan löytyy sopiva ja asujalle varmasti mieluinen sävy koemaalamalla suurehko levynkappale ja tutkailemalla sävyä huoneen eri seinillä, vuorokauden eri aikoina. Sisustaja auttaa karsimalla lukemattomista sävyistä ja valoisuusasteista pari kolme vaihtoehtoa, joilla on hyvä mennä eteenpäin. Tikkurilasta voi myös tilata A4-kokoisia värimalleja, jotka helpottavat valintaa.\nEsimerkiksi edellä mainittu ja yläkuvan seinissä käytetty Y487 Piazza on hyvä valinta. Se on suhteellisen vaalea ja siten valoisuutta lisäävä sävy, kauniisti murrettu lämmin harmaa, joka istuu hyvin monien muiden tilaan tulevien värien kanssa.\nToinen hyvä greigesävy on yläkuvan takkaseinän H487 Hohkakivi. Siinä on vähemmän harmaataittoa kuin Y487:ssä, joten se on olemukseltaan hieman pehmeämpi varsinkin iltaisin ja lämpimänsävyisessä led-valaistuksessa nähtynä.\nJoskus seiniin kaivataan kylmempää harmaata, esimerkiksi silloin, kun halutaan heijastaa televisiokuva suoraan tykillä seinään. Valkokankaana toimivalle seinälle hyvä sävy on H499 tai astetta tummempi K499 Graniitti. Monet pitävät saman sarjan tummanpuhuvaa N499 Basalttia loistavana tunnelmaa tuovana tehostevärinä makuu- tai takkahuoneessa tai yhdellä keittiön seinistä.\nKuva Tikkurila – Vuoden väri N405 Ruukku\nMutta vuoteen 2018 mennään siis lämpimämmissä tunnelmissa. Jos vuoden väri N405 Ruukku tuntuu seinälle vedettynä liian päällekäyvältä, kannattaa tuota mausteista sävyä kokeilla ainakin pienemmissä sisustuksen yksityiskohdissa. Viherkasveille perinteiset punasaviruukut, tekstiileihin ja kynttilöihin tiilenpunaa ja lattialle suuri punaruskea matto – niillä on hyvä lähteä vaikka jo kohti joulua.\nLämpimin terveisin, TeDekon Teija\nTeDeko on virkistäytymässä syyslomalla 19. - 22.10.\nElämme taas sitä vuodenaikaa, jolloin pitää ammentaa ja varastoida kaikki mahdollinen energia, mitä luonto meille tarjoaa. Tänä vuonna ruska on ollut täällä etelässäkin mahdottoman upea. John Calvinin sanoin: ”Tässä maailmassa ei ole ainuttakaan ruohonkortta tai väriä, jonka tarkoitus ei olisi tuottaa meille iloa!”\nKatsohan ympärillesi sillä silmällä - nauti, lepää ja anna sielun virkistyä. Iloa ja energiaa syksyysi!\nSisustus tai sisustustuote on onnistunut, kun se täyttää viiden E:n määritelmän eli on esteettinen, ekologinen, eettinen, ergonominen ja esteetön. Esteettisiä, visuaalista mielihyvää tuottavia esineitä maailmamme on jo pullollaan. Onneksi myös nuo muut arvot ovat saaneet vahvan jalansijan ainakin kotimaisessa muotoilussa ja tuotannossa. Kuluttajatkin osaavat jo vaatia sekä itseltään että suosimiltaan yrityksiltä ekotekoja ja vastuullisia valintoja.\nViime viikolla Habitaressa sisustustoimittajat valitsivat vuoden 2017 parhaat uudet tuotteet. Palkintoperusteissa korostuivat joustavuus, kestävyys ja viimeistelty muotoilu, jonka ansiosta tuotteet ovat pitkäikäisiä ja ekologisia, huomisenkin kotiin sopivia valintoja. Hyviä tuotteita minustakin ☺.\nPuu on materiaali, josta saa erinomaisen kauniita, monessa mielessä toimivia ja ekologisia tuotteita, mutta jonka voi myös huonoilla pintakäsittelyillä tai myrkyllisillä liimoilla helposti pilata. Timberwise on kotimainen, laadukkaiden formaldehydivapaiden lankkuparkettien valmistaja, jonka tuotteilla on Avainlipun lisäksi Suomen allergia- ja astmaliiton Allergiatunnus. Habitaressa esitellyt Timberwisen uutuudet K2 designparketit ja -seinät sekä Twice-kalusteet ovat tervetulleita innovaatioita ekologisen puunjalostuksen saralla.\nMessuilla näki myös huiman kaunista 3D-puuntyöstötekniikkaa. Jukola Industries valmistaa mittatilauksesta erilaisia puuelementtejä sisä- ja ulkopintojen verhoiluun sekä akustointitarkoituksiin.\nPuuta ja kartonkia on helppo kierrättää, mutta myös uusia muovinkierrätystapoja on syytä kehittää, koska muovista tuskin pääsemme kovin pian eroon. Suomalainen Durat-komposiittimateriaali on 100%:sti kierrätettävissä uusiksi tuotteiksi. Massasta voi valaa monenlaisia ja -värisiä tasoja, altaita ja elementtejä lähinnä kalusteteollisuuden tarpeisiin. Yläkuvan penkissä kansi on duratia ja jalat polttomaalattua metallia.\nSisustusarkkitehti ja muotoilija Tapio Anttila on sanonut: "Kotiin tarvitaan huonekaluja ja valaisimia, jotka kestävät elämää. Hyvät esineet ovat simppeleitä ja laadukkaita. Mutta niissä pitää olla myös jotain toiminnallisesti uutta. Kekseliäät kalusteet auttavat arkea rullaamaan." Voiko tuon enää paremmin sanoa? Palkitulla #Kimppakämppä-osastolla esittäytyivät Plusliving-arkkitehtien ja Tapio Anttila Collectionin lisäksi myös Innoluxin valaisimet ja VM-Carpetin matot\nVäestön ikääntyessä tarvittaisiin paljon uusia esteettisiä, ergonomisia ja esteettömiä sisustusratkaisuja. Miksi esimerkiksi sisäkäyttöön tarkoitetut rollaattorit ovat niin rumia kuin ne ovat? Mikseivät ne voisi olla yläkuvan kaltaisia, sieviä ja tarkoituksenmukaisia kävelytuen sisältäviä säilytinkalusteita? Signals-trendinäyttelyn koonnut Susanna Björklund kiinnitti Age less –osastollaan ansaittua huomiota tähän epäkohtaan. Ikäihmiset eivät halua asua loppuelämäänsä kliinisessä, apuvälineiden täyttämässä eriössä vaan kodinomaisessa, kauniissa ympäristössä. Nyt muotoilijat töihin! Me kaikki olemme vanhoja joku kaunis päivä.\nPiensisustuksen puolella ihastutti minulle uusi tuttavuus Miiko Design. Hirvennahkaiset, lampaanvillaiset, kartonkiset ja koivuvaneriset, Suomessa valmistetut tuotteet ovat oivallisia lahjoja esimerkiksi ulkomaisille ystäville ja miksei itsellekin. Ainakin 4 E:tä löysin näistä viehkoista tuotteista ☺.\nSamaten kivoja uusia tuotteita ovat Andbrosin kartongista laserleikatut vekkivalaisimet. Kierrätysmateriaali, paikallistuotanto ja pieneen tilaan menevä pakkaus minimaalisine kuljetuskustannuksineen tekevät tuotteesta erittäin kannatettavan. Koko messuosasto oli itse asiassa sellainen ekologisuuden mestariteos, jota harvoin näkee. Peukku!\nSuomalaisen työn liiton KOTI-osastolta löytyi kekseliäitä, kotimaisia lasten kalusteita. LumoKidsin tuotekehittelyssä on asiantuntijana käytetty omia lapsia. Veikkaan, että moni muukin pieni ihminen pitää kovasti esimerkiksi tästä tähtitaivaskattoisesta sängystä, jonka voi halutessaan kääntää ympäri, jolloin siitä tulee parvisänky. Kauniisti muotoiltua arjen toiminnallisuutta! Kuvassa taustalla metsänhenkisiä Vallilan uutuuskankaita.\nSuomessa on monta hienoa tekstiilialan yritystä, jotka omaavat Design from Finland –tuotemerkin. Merkkihän tarkoittaa, että tuotteiden muotoilu ja valmistusmenetelmät on suunniteltu Suomessa, mutta tuotteet on valmistettu jossain muualla. Muotoilun työllistämisarvo on sinällään merkittävä, mutta sen lisäksi kannattaa tutkia, miten vastuullisesti yritys huolehtii valmistavien käsiparien työoloista. Hyvänä esimerkkinä toimivat Luhta Home -tuotteet. Niiden nettisivujen takaa löytyy täysin vapaaehtoinen selvitys vastuullisuusohjelmasta, johon koko Luhta-konserni on sitoutunut.\nYksi sisustustoimittajien vuoden valinnoista oli Sera Helsingin käsinkudottu villamatto. Seran tuotteissa yhdistyy kaunis käsityötaito, luonnonmateriaalin hienot ominaisuudet ja muotoilijakaksikon huikean eettinen, henkilökohtainen ratkaisu työllistää etiopialaisia kanssasisaria. Sera Helsingin tarina kannattaa lukea!\nSunnuntaina päättyneet Mikkelin asuntomessut olivat minun, ja monen muunkin, mielestä parhaat aikoihin. Suorastaan rakastuin alueeseen ja sen taloihin, niistä avautuviin näkymiin, luonnon muotoja hyödyntäviin puistoihin ja messujen koko infraan. Kaikki pienimmätkin kävijät, jopa alueen alkuperäiset asukkaat eli liito-oravat ja viitasammakot, oli otettu huomioon.\nAsumisen problematiikkaa ja kehittämistä käsittelevät keskustelut olivat mielenkiintoinen lisä asuntomessujen ohjelmaan. Tulevaisuuden älykoteja ennakoivat innovaatiot ja niiden esittelyt olivat myös herätteleviä. Mihin olemmekaan menossa? Kodin uusista älyratkaisuista hauskimmat sovellukset voit lukea täältä. Vaikka harvalla on mahdollisuus asua Mikkelin malliin, tai edes sinnepäinkään, pieni eskapismi on aina virkistävää!\nErittäin kunnianhimoinen, uutta puurakentamista testaava Honkatalojen Wave oli messujen vetonaula ja kiistatta talojen kuningas. Virtaviivaiset kaaret jatkuivat sisätiloissa ja runsaat lasipinnat laskivat luonnon äärettömän kauneuden sisälle asti.\nErilaisia puupintoja oli käytetty sisätiloissa runsaasti ja luovasti. Yleisvaikutelma oli silti todella kaukana ”mökkimäisestä”. Myös tilajako avoimine näkymineen tilasta toiseen oli hyvin jäsennelty. Rohkeudessaan todella hieno rakennus, nostan hattua niin sisustajille kuin rakentajillekin. Toivottavasti rakennuksella tulee olemaan pitkä elinkaari, eikä jää vain hetken huumaksi.\nToinen mielenkiintoinen talo oli MinunVALO. Sitä suunniteltaessa pyrittiin irti kaikesta orgaanisesta aineksesta, joka yleensä aiheuttaa rakennuksille home- ja sisäilmaongelmia. Talo on kokonaan teräsrunkoinen ja sisustuksessakin on vältelty puurakenteita. Loft-henkiset sisätilat ja koko konsepti oli raikkaudessaan yllättävä, kun ensivaikutelma talosta oli vähän tylsää puunväristä lautaseinää, Siperian lehtikuusta tosin. Hyvinkään asuntomessujen 2013 Talo Maja tuli mieleeni, hyvin saman oloiset rakennukset.\nKolmas, voi niin kaunis talo, oli useissa lehdissäkin ylistetty Kannustalon Harmaja Saimaa. Tummapintainen kaunotar käänsi selkänsä tielle ja avasi silmänsä ja sylinsä Saimaalle. Messujen kuningatar.\nHarmajan sisustus on lahjakkaiden ammattilaisten Kirsi Valantin ja Susanna Venton taattua käden jälkeä. Pehmeän harmoniset värit, äänimaisemaa hienosti akustoivat väre-paneelit, innovatiivinen kiintokalustesuunnittelu sekä kaikkinainen tilan käyttö ja ilmavuus muodostavat kokonaisuuden, johon ei voi olla ihastumatta.\nNeljäs talo, johon ihastuin, oli Villa Saimaanhelmi, messujen vaalea kaunotar. Vaaleudestaan huolimatta talon tunnelma ei ollut lainkaan kylmä tai steriili. Vaaleat hirsipinnat, saarniviiluiset kaapistot ja sisälle tulviva valo antoivat tilaan omat, hienot sävynsä. Talo oli kuin passepartout–kehys luonnon alati vaihtuville taideteoksille. Kauneutensa lisäksi talo sisälsi ällistyttävän paljon uusinta älytekniikkaa.\nMonesta talosta puuttuva, mutta täällä ilahduttava yksityiskohta löytyi keittiökaapiston nurkan takaa: pelkästään kierrätykselle varattu kokonainen kaapisto ulko-oven läheisyydessä. Mahtavaa!\nViides, erityisesti mieleen jäänyt talo ansaitsee maininnan paitsi sisustuksen visuaalisuudesta myös toiminnallisesta konseptistaan. Design-Talon Pala on modulaarinen valmistalo, jota voi muokata ja jatkaa niin elämäntilanteen kuin tonttimuodon mukaan. Varmasti tervetullut uutuus ahtaaseen kaupunkirakentamiseen.\nUlkoa pelkistetyn moderni Pala oli sisältä huikean mustanpuhuva. Tyylikäs veto sisustajalta käyttää mustaa oikein isolla pensselillä skandinaavisen valko-musta-vaaleapuu -sisustamisen keskellä. A la Carten keittiö oli vakuuttava kokonaisuus marmorikuvioisine välitilalaattoineen. Mustat vaatekaappien ovet tuovat särmää makuu- ja työhuoneisiin. On hyvä huomata, että mustien pintojen talossa led-valoa tarvitaan erityisen runsaasti.\nMessutalojen keittiöissä näkyi monta ns. aamiaiskaappia. Se on noin metrin levyinen, pistorasiallinen kaappiyksikkö, jonka korkeat ovet saa ujutettua päätyjen sisään piiloon. Muodostuvaan avotilaan voi sijoittaa kaikki pienkojeet, astiat ja kuivaelintarvikkeet, mitä aamukiireessä tarvitaan. Tehokkaimmin homma toimii, jos kaapin saa sijoitettua ruokapöydän läheisyyteen, kuten yläkuvassa. Harmillisen monessa keittiössä se oli ison saarekkeen takana.\nSaunat ja kylpytilat olivat lähes poikkeuksetta joko isoilla tummilla laatoilla ja hirsipaneeleilla sisustettuja tai vaalean viehkeitä valkovahattuja lauteita myöten. Yleisesti ottaen kylpytilat olivat sävyiltään ja materiaalivalinnoiltaan hyvin maanläheisiä, mikä on ympäristö huomioiden aika ymmärrettävää.\nRunsas valkoisten, mustien ja etenkin lasisten pintojen määrä sai miettimään, kuka nämä kaikki oikein siivoaa, pyyhkii ja puhdistaa. Sormenjäljet, pöly ja roiskeet ovat asuinkumppaneita talossa kuin talossa, siinä kalleimmassakin. Itsestään puhdistuvia nanopintaisia ikkunoita on, mutta ne toimivat sateen myötävaikutuksella. Entä ne huikeat näkymät mahdollistavat sisälasitukset? Ehkä messualue työllistää jatkossa yhden kokopäiväisen ikkunanpesijän, hyvä homma sekin.\nKaiken kaikkiaan hienot messut!\nKesän korvalla alkaa juhlien aika. Sylintäydeltä kukkia ja onnittelut kaikille opinnoistaan valmistuville ja muillekin perhejuhlia viettäville. Myös kaikille omat tavoitteensa saavuttaneille tai elämäänsä muuten juhliville sanoisin: Hienoa, sinä teit sen!\nKuva: Elise Saarikko / Aamuposti\nTämäkin yrittäjä, sisustussuunnittelija ja leijonaäiti, saavuttaa kesällä kymmenen yrittäjyysvuoden etapin. Tänä aikana jälkikasvu on kasvanut huomattavasti reippaammin ☺ kuin yritys, mikä on ehkä ollut tarkoituskin. Hienoa aikaa joka tapauksessa! Niin monet mukavat asiakkaat, mielenkiintoiset projektit, kaikki onnistumiset ja kiitokset. Jokunen liiankin haasteellinen, mutta sitä kasvattavampi keikka. Kiitos niistä kaikista!\nOn aika vetää hieman henkeä ja kerätä samalla ajatuksia. Ihan ensimmäiseksi täytyy hakea tuiki tärkeää visuaalista pääomaa hieman kotikaupunkia etäämpää. TeDeko on reissussa 4.-11.6., palataan taas sen jälkeen.\nKuva: Lonely Planet\nVirkistävää ja Ihanaa Kesää!\nToivottavasti kesä tulee jo pian, avaa ovet sepposen selälleen ja siirtää oleskelun pihan puolelle. Optimistisesti tähän uskoen tehdäänpä pieni katsaus uusiin piha- ja parvekekalusteisiin. Entiset ovatkin jo aika tekemättömässä kunnossa.\nAidoista materiaaleista pitävälle teak on kestävä ja helppohoitoinen kalustevalinta. Ruotsalaisen Brafabin uudessa Vevi-ruokaryhmässä yhdistyy kivasti kevyt teakpuinen runko ja mukavuutta tuova tekstiili-istuin. Brafabin kalusteita myy mm. Vepsäläinen.\nViehättävästi harmaantunut Oxford-puutarhapenkki on myös viljeltyä teakia. Artwoodin siirtomaahenkisiä kalusteita voi tilata Boknäs- ja Cobello-sisustusliikkeistä.\nKotimainen Reimann Country -kalustesarja on valmistettu tiukkasyisestä männystä. Pöydän ja penkit saa peittovalkoisen lisäksi monella muulla pintakäsittelyllä ja halutessa myös puuvalmiina. Tilaukset suoraan valmistajalta tai K-Raudan ja Bauhausin kautta.\nKuva: Country XL\nKovapuisia kesäkalusteita on markkinoilla huomattavasti vähemmän kuin ennen. Ikeasta löytyvä Äpplarö on massiiviakaasiasta valmistettu, monipuolinen kalustesarja. Siitä voi koota mm. kivan sermi+penkki+hylly -yhdistelmän, joka toimii erityisen hyvin parvekkeen lisäistuimena tai aputasona. Hyllyjen ja ripustuskoukkujen avulla sermistä saa lisäksi mainion, betoniseinää somistavan viherseinän.\nRottinki on luonnonmateriaalina erityisen trendikäs valinta niin sisälle kuin ulos. Aito rottinki pitää kosteasta ilmasta, muttei oikein siedä suoraa sadetta tai auringonpaahdetta. Parolan Rottingin riippukeinu on iki-ihana klassikko, jolle soisin löytäväni paikan omallakin terassilla.\nPolyrottinkisia kalusteita suositaan niiden keveyden ja helppohoitoisuuden takia. Ne valmistetaan pääasiassa Kaukoidässä ja tarjolla on sekä hyvä- että huonolaatuisia. Tässäkin tapauksessa halvin vaihtoehto ei ole viisain hankinta pitkän päälle. Jotkut polyrottingit ovat niin aidon näköisiä, ettei jäljitelmäksi tunnistaisi. Artwoodin upeat loungeryhmät ja lepotuolit ovat omiaan suuremman puoleiselle terassille.\nLaadukkaita Cane-line- ja Ohmm- kesäkalusteita tuo maahan espoolainen yritys Indoor/Outdoor Living. Esimerkiksi kuvan polyrottinkisen Ohmm Slim-X sohvaryhmän voi tilata erikokoisina versioina useassa eri värissä. Lisävarusteet, kuten pyörät tai karkaistu lasikansi pöytään, järjestyvät myös.\nPehmustettu kulmasohva sopii valmistajien mukaan avotaivaan alle. Itse sijoittaisin sellaisen mieluummin katetulle terassille. Vaikka istuintyynyt ovat nopeasti kuivuvaa materiaalia ja verhoiltu vettä- ja likaahylkivällä Sunbrella-kankaalla, on niissä silti aika huolehtiminen kaatosateen, nokipilven tai lintuparven yllättäessä. Huomioi, että pehmusteille tarvitaan myös reilunkokoinen säilytystila talven ajaksi.\nAlumiinirunkoinen Brafab Mocca on Vepsäläisen myymä monipuolinen, kevyt ja huoleton kesäkalustesarja. Tämän kevään uutuutena mattamusta runkoväri.\nIskulla on myynnissä hieman vastaava, kulmasohvan sisältävä Aspen-sarja, sekin Brafabilta. Aspeniin tuli lepotuolien ja ruokaryhmien lisäksi uusi, kiva kesäkeittiösetti, joista voi rakentaa oikean kokkauskeitaan grillin viereen.\nMiksi pihakalusteiden pitäisi olla aina neutraalin värisiä? Maanläheistä valko-harmaata rakennusmassaa piristää ihmeesti kirkasväriset metallikalusteet. Tukeva Lousiane-penkki on täyttä terästä, samoin kevyet Bistro-tuolit. Ranskalaisia Fermobin metallikalusteita voi ostaa SisustaUlkona.fi-verkkokaupasta.\nVäriä pihalle voi tuoda myös ulkokäyttöön tarkoitetuilla, mukavan rennoilla Fatboyn istuimilla. Tukholman messuilla kovasti kiinnostusta herättänyt ilmatäytteinen Lamzac Hangout kulkee repussa mukana rannalle tai melkein mihin tahansa, myynti mm. Vepsäläinen.\nEiköhän suunnata katseet kauniiseen kesään ja nautita ajatuksesta! ☺\nKeväinen valo houkuttaa katsomaan sisustusta uusin silmin. Monessa kodissa pohditaan juuri nyt, pitäisikö repäistä ja uusia viimein nuutuneita pintoja, edes vaihtaa tapetit tai sutaista uusi väri seiniin. Mikä ettei, vaihtelu virkistää ja siisteys ilahduttaa silmää aina ☺.\nKuva: Lauritzonin kevät\nRemonttipuuskan iskettyä entinen rakas sohva saattaa jäädä nukkavieruksi tai väärän väriseksi elementiksi uudistuneen olohuoneen keskelle. On sääli, että sohvan uudelleen verhoileminen on yleensä kalliimpi operaatio kuin uuden sohvan ostaminen. Jos sohvan runko on kunnossa ja kokokin edelleen sopiva, se olisi ekologinen ja kannattava teko. Paikallisten verhoomoiden työllistäminen olisi myös hyvä juttu. Verhoomoliikkeistä löytyy runsaasti kangasmalleja ja ammattitaitoa sopivan kankaan valintaan. Perustietoa huonekalukankaiden ominaisuuksista voi lukea etukäteen kangasliikkeiden sivuilta.\nKotimainen sohva on hyvä ostos sen elinkaaren kannalta. Samalla, kun tukee työllisyyttä, varmistaa itselleen hyvän palvelun ja pitkäikäisen sohvasuhteen. Sohvan voi yleensä verhoiluttaa uusiksi sen valmistaneella tehtaalla. Kaikilta kotimaisilta sohvatehtailta löytyvät laadukkaat Annalan, Lauritzonin ja Orient-Occidentin kankaat ja lisäksi vielä tukku omia. Annala Oy on ainoa suomalainen huonekalukankaiden valmistaja, joten jos haluaa sataprosenttisesti suomalaisen sohvan, kannattaa valita verhoilukangas sieltä.\nKuva: Annala Kehrä -kangas\nKokonaan irrotettavissa oleva, vesipestävä verhoilu on helpoin huollettava, kun kodissa on kaksi- tai nelijalkaisia pieniä asujia. Kun runkokankaat saa samaan pesuun istuin- ja selkätyynyjen kanssa, saadaan helposti likaantuvat käsinojapäädyt myös puhtaiksi ja säästytään värimuutoksilta. Toinen verhoilukerta kesäksi, toinen talveksi helpottaa vuosihuoltoa ja tuo vaihtelua sisustukseen.\nKuva: Adea Band, Vepsäläinen\nUudelleenverhoilun yhteydessä on hyvä tarkistuttaa tyynyjen kunto ja vaihtaa myös sisukset tarvittaessa toisiin. Kylmävaahtomuovi on kestävin valinta istuintyynyihin, se palautuu istumisen jälkeen muotoonsa. Höyhen- tai vanupinta lisää istumamukavuutta. Jos pitää rennosta sohvasta, sisusten on hyvä olla höyhentä tai yhdistelmärouhetta. Ryhdikästä sohvaa hakeva valitsee selkänojaankin vaahtomuovisisuksen. Sekä sohvan että istujan mittasuhteet vaikuttavat istumamukavuuteen, siksi uusi sohva täytyy aina henkilökohtaisesti kokea.\nKuva: Soft-kaluste, sohvan ostajan ABC\nNuorten kaupunkilaisten suosikkisohvat löytyvät usein Hakolan, Adean, Interfacen, HT-Collectionin tai Wilma-kalusteen Shapes-malleista. Moderni muotokieli, korkea jalkatila, kokonaan irrotettava verhoilukangas ja yleisilmeen keveys yhdistettynä rentoon mukavuuteen ovat ominaisuuksia, jotka puhuttelevat monia sohvan ostajia.\nKuva: Shapes Sky–sohva\nPerheyritys Hakola sai viime Habitaressa Suomalaisen Työn Liitolta Vuoden Designteko –palkinnon. Tunnustuksen kriteereinä olivat omaperäisyys, vastuullisuus ja laadukas design osana arkea. Hakola yhdistää nuoret lahjakkaat, kotimaiset muotoilijat ja eteläpohjalaisen puusepäntaidon ja saa aikaiseksi kuluttajaystävällisiä tuotteita. Hakolan Cosy- ja Lazy-sohvat ovatkin nimensä mukaisesti ennen kaikkea mukavia.\nKuva: Hakola Lazy-sohva & Woody-pöytä\nAdea on ollut paljon esillä; asuntomessuilla, Habitaressa, Tukholmassa ja eri sisustuslehdissä lähes jatkuvasti. Taidokas Mr.Jones –sohva voitti hiljattain Elle Decoration –lehden muotoilupalkinnon. Viime viikolla Adean väki toi uutuussohvansa esille helsinkiläiseen taidegalleriaan Helsinki Contemporaryyn. Miten inspiroiva idea olikaan saattaa uudet sohvat ja Eerolan modernit taulut samaan tilaan, toisiaan nostamaan! Yhdessä, kuten Suomi 100-vuoden tematiikkaan luontevasti kuuluukin.\nKuva: Adean Baron-sohva & Bonnet-tuoli, Helsinki Contemporary\nKlassisia ja kohtuuhintaisia sohvia arvostava löytää usein omansa perinteisten sohvanvalmistajien Askon tai Iskun valikoimista. Edellä mainitut tuovat sohvia osin myös ulkomailta, lähinnä Baltian maissa, joten sohvan alkuperä kannattaa tarkistaa. Oman tuotannon sohvat on myymälöissä ja nettisivuilla merkitty asianmukaisin tunnuksin.\nKuva: Iskun Inkoo-sohvaperhe\nMyös Pohjanmaan Kalusteen, Unicon, Soft-Kalusteen ja PK-Furnituren suhteellisen edullisiin, kotimaisiin sohviin moni istahtaa ihan huomaamattaan. Useimmat sohvatehtaat sijaitsevat Pohjanmaalla tai Lahden seutuvilla, mutta sohvia valmistetaan myös pääkaupunkiseudulla. Keravalainen Finsoffat on panostanut viime aikoina voimakkaasti markkinointiin tunnettuutta lisätäkseen.\nKuva: Finsoffat Tuohi\nKaiken kaikkiaan kotimaista huonekaluteollisuutta ja sitä myötä työllisyyttä on helppo tukea. Valikoimaa löytyy joka makuun, tuotteet ovat pitkäikäisiä eikä mahdollisia kemikaaleja, kuten biosidimyrkkyjä tarvitse miettiä. Kotimainen sohva suorastaan ansaitsee tulla ostetuksi.\nTukholman sisustusmessujen trendinäyttely oli tällä kertaa varsin onnistunut kokonaisuus. Stylisti Lotta Agaton rakensi nähtäväksemme rajoja rikkovan, värikkään huoneiston, joka olisi yhtä hyvin voinut olla jonkun koti, toimitila tai sisustusmyymälä – tai kaikkea tätä yhtä aikaa.\nEikö yrityksen työhuone voisikin olla inspiroiva pinkki?\nTyöpöytä makuuhuoneen nurkassa? Ei mielellään, mutta käytännössä monesti näin.\nYksityinen vai ystävysten yhteinen virkistäytymiskeidas?\nOlohuoneeseen sijoittuva taidenäyttely tai ehkä pop up -putiikki?\nRuokailu- vai neuvotteluhuone vai sekä että? Tyylikäs keittiö nurkan takana täydentää tilan.\nTyönkuvan muuttuessa yhä enemmän ajasta ja paikasta riippumattomaksi myös tilojen käyttötavat muuttuvat. Toimistoihin on jo pitkään sijoitettu kodinomaisia elementtejä viihtyvyyden lisäämiseksi. Virtuaalisten työympäristöjen ja etätöiden lisääntyessä myös kodit muuttuvat pikkuhiljaa julkitilaa muistuttaviksi yhteisöllisiksi tiloiksi.\nRuotsalaisen Blå Stationin pehmeän muotoiset, värikkäät istuimet ja akustiikkaelementit sopivat yhtä hyvin kotiin kuin toimistoon.\nViherkasvit viihtyvät yleensä hyvin yhdessä. Oman valolähteen ja mikroilmaston kullekin tarjoaa GlobenLightingin hauska lasikuplavalaisin Hole.\nSuomalaisten nuorten arkkitehtien designyritys Poiat niittää mainetta paitsi sisustusprojekteillaan myös kauniisti muotoilluilla puukalusteillaan, jotka sopivat mihin tahansa.\nRuotsalaisen Rowicon istuinmukavuudeltaan hyviä ruokaryhmiä saa tilattua mm. Vepsäläiseltä. Ruokaryhmien lisäksi yritys valmistaa monentyylisiä kalusteita kodin kaikkiin tiloihin.\nVitran osaston suurensuuri työpöytä kerää tiimin jäsenet yhteen. Matalat akustiikkasermit antavat jonkin verran yksityistä suojaa. Pöydän päähän kotoisille jakkaroille mahtuu pari vierailevaakin jäsentä.\nMoniin julkitilojen moduulisohviin voi lisätä yksityisyyttä antavia selkänojaratkaisuja. Samoin korkeaselkäiset nojatuolit vähentävät ympäristön hälyä ja auttavat keskittymään omaan keskustelukumppaniin, oli hän sitten vastapäätä tai puhelimen päässä. Yllä olevat istuinratkaisut löytyivät Mitabin osastolta.\nMikä edustaisikaan paremmin yhteisessä tilassa olevia yksityisiä minitiloja kuin Eero Aarnion ikoninen Pallotuoli? No, ehkä yhtä ikoninen, riippuva Kuplatuoli ☺. Molemmat istuimet olivat messuilla erittäin suosittuja, samoin kuin kolmas esillä ollut malli Pastilli. Eero Aarnion elämäntyö on parhaillaan esillä retrospektiivisessä näyttelyssä Tukholman kansallismuseossa.\nAarnion muotoilemissa kalusteissa on jotain yhtä sympaattista kuin Tukholman messujen kunniavieraan, espanjalaisen Jaime Hayonin töissä. Hayon on arvostettu muotoilija ja taiteilija paitsi kotimaassaan myös kansainvälisesti. Hän on tehnyt yhteistyötä monien skandinaavisten yritysten, viimeksi tanskalaisen Fritz Hansenin kanssa. Hayonin DNA-näyttely esittäytyi omassa paviljongissaan keskellä pääaulaa.\nVuodelle 2017 julkaistut väritrendit laittavat ajattelemaan. Miksi hurahdamme aina uusiin ”pakollisiin” väreihin, mitä trendigurut meille kulloinkin tarjoavat? Mikä se ”oikea” väri edes on, kun siitä on yhtä monta näkemystä kuin asiantuntijayritystäkin? Asiaan voi perehtyä tarkemmin tutkailemalla tulevaisuutta luotaavia trendiraamattuja.\nKaupat ja naistenlehdet lähtevät värileikkiin mukaan, tarjoten yleensä samaa, jossain sovittua väritotuutta niin vaatteissa, kodintekstiileissä kuin sisustusesineissäkin. Viime vuosi tuntui olevan pelkkää vaaleanpunaista ja vauvansinistä. Mielenkiintoista on nähdä, miten tämän vuoden Pantone väri Greenery otetaan vastaan muotiteollisuudessa. Kirkas lehtivihreä pukee sellaisenaan ani harvoja. Asusteissa ja sisustuksessa se on kuitenkin raikas tehosteväri ja viherkasveina myös terveellinen värilisä.\nVihreys on yksi isoista meneillään olevista megatrendeistä. Sisätiloihin kehitellään uusia, vesiviljelyyn perustuvia viherkeitaita, katso esimerkiksi älykäs Naava. Koska maa on kallista, kattopuutarhoja ja -oleskelukeitaita rakennetaan kivikaupunkien keskelle.\nLuonnonmukaisuus on myös iso trendi. ”Forest bathing” eli metsäkylpy on japanilaisten suosima, arvostettu terveydenhoitomenetelmä. Meille niinkin arkipäiväinen asia kuin lähimetsä on toisille silkkaa ylellisyyttä. Niitä olisi hyvä vaalia, koska meillä maata riittää ja kattopuutarhat ovat kuitenkin ilmastollisesti aika haastavia.\nTikkurilan Color Now 2017 -värikokoelman yksi teemoista onkin Growth. Greeneryn kanssa samoissa mielleyhtymissä liikkuvat värisävyt: Basilika, Piparjuuri, Valkea kuulas, Tomaatti ja Toro, ryydittävät kivasti suomalaisittain monesti neutraaleja sisätiloja.\nKuvat: Creative commons / Tikkurila Oy\nTuo neutraalius ei toki koske kaikkea eikä kaikkia. Muistan yhden asiakkaani, jolla oli paljon värikylläisiä tauluja. Hän oli aina haaveillut punaisista seinistä, mutta sisustusammattilaiset tarjosivat taulujen taustaksi vain valkeaa. ”Miksi ei voisi poimia tauluista yhtä niissä käytettyä punasävyä ja maalata jotkut seinistä sillä?” kysyin minä. Näin tehtiin ja asunnosta tuli kirjavan sijasta tasapainoinen.\nToinen asiakkaani oli taas ihan oma-aloitteisesti maalannut korkeat huoneensa lämpimällä punaisella, keltaisella ja lilansinisellä. Asuttuaan ulkomailla ja palattuaan Suomeen valkoiset seinät tuntuivat rouvasta niin kylmiltä, että huoneissa suorastaan paleli. Ihastuttava rouva ja ihana asunto, kuvassa yllä ☺.\nToinen Tikkurilan teemoista on maanläheinen ja rustiikkinen Clay. Lämpimät beigen sävyt Riviera ja Siesta, terrakotan punainen Madras sekä kylmät Kontiainen ja Denim muodostavat värikokoelman, josta henkii ajattomuus ja tietynlainen eskapismi. Ajatukset lähtevät suorastaan lentoon näiden värien mukana, johonkin kauas pois…\nKolmas teema on sofistikoitunut Hazy ja täältä löytyy myös Tikkurilan vuoden väri Angora H466. Valkoisten seinien aikakauden ennustan päättyvän viimeistään tähän. Jollei lämminsävyinen angora miellytä, niin yhtä hyvin se ”oikea” sävy voi olla harmaabeige H484 Mulperi tai Y487 Piazza. Muut Hazy-värikokoelman sävyt: Syvänne, Nefriitti, Rustiikki ja Valkama täydentävät kauniisti beigen ja ruskean sävyjä. Tämä paletti, jos mikä, todistaa, että ruskea edustaa niin paljon muutakin kuin 70-lukua.\nSuomessa väritrendit täytyy sovittaa sekä kansan luonteeseen että viileään ja ajoittain vähäiseen valoon. Amerikassa beigen aika on jo ohi. Siellä seinät maalataan todella isolla pensselillä ja rohkeilla väreillä pastellin hempeiksi, syvän sinisiksi, jaden vihreiksi tai hiilenharmaiksi. Katsopa vaikka näitä vuoden 2017 trendivärejä maalifirma Behriltä.\nYhtä värikkäitä sisätiloja tarjoaa Sherwin-Williams Kun meillä sisustetaan pääsääntöisesti itselle, heidän trendikuvissaan ja värivalinnoissaan näkyvät globalisaatio, muuttoliike ja kansojen kohtaaminen.\nSherwin-Williamsin valinta vuoden 2017 väriksi on kuitenkin aika sovinnainen Poised taupe. Tuo syvä harmaanruskea väri toimii sekä klassisessa sisustamisessa että myös moderneissa, kirkkaammissa väriyhdistelmissä rauhoittavana taustavärinä. Valinnan perusteluissa mainitaan tanskalainen termi ”hygge”, joka kuvastaa mukavaa ja rentoa kotoilua vastapainona työn hektisyydelle ja maailman melskeille. Sopii varmasti monelle, myös meille Suomeen.\n”Koko maailma, sellaisena kuin sen visuaalisesti koemme, tulee luoksemme värien mystisen valtakunnan kautta”, näin lausui muuan Hans Hofmann. Lainaus on peräisin Kevin McCloudin kirjasta Sisustajan värit, joka on ehdottomasti tutustumisen arvoinen opus kaikille värien ystäville. Kirjassa esitellään yli 60 toisiaan täydentävää väripalettia ja annetaan käytännönläheisiä vinkkejä väreillä sisustamiseen. Kirjakaupoista opus taitaa olla loppu, mutta kirjastoista ja antikvaareista se varmastikin löytyy.\nVärillä on väliä. Kaikista trendihypetyksistä huolimatta jokaiselle sopivimmat värit ja niiden yhdistelmät löytyvät omien silmien, mieltymysten ja kokemusten kautta. Jean-Baptiste-Simeon Chardinin sanoin: ”Kuka on sanonut sinulle, että väreillä maalataan? Värejä käytetään hyväksi, mutta tunteilla maalataan.”\nVärikästä vuotta 2017 kaikille!\nEnglantilaiset Cole&Son –tapetit ovat monen mieleen. Ne ovat laadukkaita, vielä kohtuuhintaisia ja ennen kaikkea kauniita. C&S:n tapetteja saa mm. Värisilmä-liikkeistä.\nLähes ikonisia Cow Parsley- eli koiranputkitapetteja sekä Woods-puuaiheisia tapetteja näkee monissa kodeissa. Nuo motiivit tuntuvat sopivan sekä talon mies- että naisväelle yhtä lailla. Mietin hiljattain, mikä niissä on niin erityisen viehättävää, että itsekin mieluusti liisteröisin niillä seinän tai pari…\nKerran lähimetsässä kulkiessani havahduin huomaamaan, että graafiset kuva-aiheet on poimittu suoraan siitä polun varresta. Kun katsoo keittiön tai olkkarin seinässä lähes kolmiulotteista lenkkipolun maisemaa, voi vetää syvään henkeä ja sukeltaa ajatuksen tasolla takaisin luonnon helmaan. Hermolepoa parhaimmillaan ☺.\nNäillä huurteisilla kuvilla toivotan:\nOikein Rauhallista ja rentouttavaa Joulunaikaa!\nKeramiikkalaattojen tarjonta on suurempaa kuin koskaan. Kokoja, muotoja, pintoja, kuvioita ja värejä on niin paljon, että ammattisisustajakin tuntee jo valinnan tuskaa. Samoin laatoittajat ovat monesti ihan uusien haasteiden edessä, kun ideakuva ladonnasta lykätään käteen ☺. Runsaasta valikoimasta huolimatta on hyvä pitää maltti mielessä. Laattoja ei vaihdeta niin helposti kuin tapetteja. Suomalaiseen mielenmaisemaan ja sisustusmakuun istuvat useimmiten rauhalliset, murretut sävyt, luonnonläheiset pintastruktuurit ja graafiset kuosit. Niillä tehdään aikaa kestäviä sisustusratkaisuja.\nKeraamiset puulankut rouheine pintoineen ja oksankohtineen ovat nykyisin niin autenttisen näköisiä ja kokoisia, ettei niitä laataksi juuri tunnista. Yli metrin pitkiä lankkuja käytettäessä pohjatyöt kannattaa tehdä erityisen huolella, muuten kulmat alkavat nousta ikävästi ylös. Lattialämmityskin on hyvä muistaa ja oleskelutiloissa mielellään myös askelääneneristys.\nKuva: Laattapisteen 2016 uutuus Kuni-sarja\nJos haluaa lämpimänoloista puukuosia, mutta karttaa isoja lankkuja, niin pienempiä kokoja ja muotoja löytyy joka lähtöön. Kalanruotokuvio on aina kaunis, klassinen ladontatapa ja onnistuu helpoiten pienehköllä laattakoolla. Suosittua kuusikulmaista laattaa saa myös puukuosisena.\nKuva: Espanjalaista Equipe Hexawood -sarjaa myy Pukkila ja ABL-laatat\nKurvikkaat laatat tuovat tilaan aavistuksen itämaista henkeä. Esimerkiksi alakuvan Curvytile-sarjassa on paljon kauniita värisävyjä ja myös kuviollisia tehostelaattoja, joista voi rakentaa vaikkapa keraamisen maton lattialle. Takan pintaan sopii parhaiten perinteinen kivikuosinen laatta.\nKuva: Lattiassa Equipe Curvytile -sarjaa, ABL-laatat ja Pukkila\nKauan pinnalla olleet marokkolaishenkiset laatat ovat saaneet rinnalleen pehmeämpiä ja hillitympiä sävyjä, jotka sopivat skandinaavisen sisustustyylin hienovaraiseksi mausteeksi.\nKuva: Pukkilan 2016 uutuussarja Terracotta, kuvassa Cementina Ocra\nMetallinhohtoisia tekstiilikuoseja ja kuluneen oloisia laattapintoja nähtiin jo kesän 2016 asuntomessuilla. Voimakasilmeiset laatat ovat rohkean sisustajan valinta ja sopivat erityisen hyvin kylpytilan elävöittämiseen.\nKuva: Kylppärin takaseinällä Apr Carpet Vestige -laatta, Kaakelikeskus\nKiiltävää pintaa, makeita värejä ja pintastruktuureja löytyy myös pienemmistä uutuuslaatoista. Niillä voi rakentaa kalanruotokuvioisen tehosteseinän keittiön välitilaan tai kylpyhuoneeseen. Klassinen tiililadonta toimii yhtä hyvin, varsinkin kun sekoittelee eripintaisia laattoja keskenään.\nKuva: Laattapisteen ER Gala –sarja on myös 2016 uutuuksia\nParhaimmat laattasarjat sisältävät kokoelman erikuosisia ja -kokoisia laattoja yhteensopivissa sävyissä. Kahden tai kolmen erilaisen laattapinnan yhdistäminen samaan tilaan onnistuu hyvin, kun kokonaisuus on sävyjen osalta valmiiksi koordinoitu. Tekstiilimäiset kuosit tekevät tuloaan marmorin, betonin ja puujäljitelmien rinnalle.\nKuva: Tyyleillä leikittely onnistuu Laattapisteen Dover-sarjalla\nSamoin yleistyvät entistä suuremmat laattakoot. Uusi valmistustekniikka mahdollistaa jopa 1,6 x 3,2 m kokoiset laatat, joilla voi vuorata jo kokonaisia seiniä. Saumoja tulee äärimmäisen vähän ja säästytään aidon kivipinnan huokoisuusongelmilta. Suurlaatoilla saa yhtenäisen pinnan keittiön välitilaan ja se soveltuu myös työtasoksi.\nKuva: Suurlaatoista lisätietoja: www.abl.fi/pinnalla\nSuomessa ulkotilojen laatoilta vaaditaan erityistä pakkasenkestävyyttä. Kaikki porcellanato-kuivapuristelaatat ovat lähtökohtaisesti sopivia ulos, koska niiden vedenimuprosentti on alle 0,5. Markkinoilla on nykyisin myös uusia 20 mm vahvoja laattoja, jotka voi latoa suoraan hiekan tai nurmikon päälle, puulaattojen tapaan.\nKuva 10: Irrallisena ladottava Casa Dolce Casa Icon Outdoor, ABL-laatat\nLaattoja valitessa ihastuu helposti päällipuoleen: väriin, kuosiin tai pintatuntumaan. Hyvältä näyttävä laatta kannattaa kuitenkin kääntää ympäri ja tarkastella myös pohjapuolta. Näyttääkö se tiiviiltä puristeelta vai huokoiselta? Huokoisen laatan kanssa voi myöhemmin tulla ongelmia, kun vesi väistämättä pääsee saumojen kautta laatan alle imeytyen siihen. Entä onko seinälaatta valko- vai punasavesta tehty? Jos täytyy laatoittaa ulkokulmia, valkosavi on vaaleassa laatassa parempi valinta, ellei halua käyttää laattalistoja.\nLaatan millitarkka koko ja paksuus täytyy huomioida, jos aikoo yhdistellä eri laattoja samassa tilassa. Erilaiset pinnat ovat erilailla liukkaita jalan alla ja myös erilailla puhdistettavia. Tarvittava laattamäärä kannattaa ostaa kerralla samasta polttoerästä. Laatan V-merkinnöistä on hyvä tarkistaa, onko laattasarjalle ominaista voimakas sävy- tai kuviovaihtelu. Sauman leveyden ja värin valinta vaikuttaa myös koko laatoitettavan pinnan ulkoasuun.\nKuva: ABL-laattojen myymälä.\nLaattojen erikoismyymälöistä löytyy kattava valikoima erilaisia laattoja eri tarkoituksiin. Osa on tilaustavaraa, osa löytyy suoraan varastosta. Monien laattojen hinnat ovat ihan vertailukelpoisia rautakauppojen hintojen kanssa, mutta toki kalliimpiakin löytyy. Mikä tärkeintä: ajan varaamalla saa kuka tahansa henkilökohtaista, ammattitaitoista palvelua ja tuiki tärkeää apua laattojen tarkoituksenmukaiseen valintaan. Suosittelen lämpimästi ☺\nPalvelevia laattojen erikoisliikkeitä pääkaupunkiseudulla:\nHabitaren sisustusmessut olivat kiinnostavammat kuin pitkään aikaan. Alueiden keskinäinen järjestys oli mietitty uusiksi ja osastojen visuaaliseen ilmeeseen oli selvästi panostettu. Yhteisöllisyys ei jäänyt vain hienoksi tavoitteeksi vaan näkyi konkreettisesti käytävillä ja halleissa. Suomalaisen työn liiton valtava KOTI-osastokokonaisuus sekä Asun-lehden kumppaneineen kokoamat, kauniisti sisustetut huonekuutiot jäivät mieleen. Garage garage – Rewilding, samanhenkisten ja -sävyisten tuotteiden yhteismyyntiosasto, jonka My o my -sisustusliike oli juossut kokoon, oli todella ihastuttava.\nTrendianalyytikko Susanna Björklundin kokoama, tulevaisuuden yhteiskuntaa ja muotoilua luotaava Signals-vainunäyttely herätteli ajattelemaan ja katsomaan muitakin osastoja uusin silmin. Kaupungistumisen, yhteisöllisyyden ja kulutustietoisuuden lisääntyessä tarvitaan uusia, ekologisia ja monikäyttöisiä huonekaluja. Vai tarvitaanko? Ehkä tarvitaan vain uusia käyttötapoja ja ajatusmalleja.\nSotku – miten virkistävä sana! Niin rento, luova ja välitön. Susannan visioimassa tulevaisuuden maailmassa riittää värejä, rakkautta, lämpöä, luonnosta ja ihmisistä välittämistä sekä ennen kaikkea: sallivuutta. Asiat voivat olla kesken ja epätäydellisesti, ja silti siinä hetkessä juuri sellaisenaan oikein. Osaston huoneentaulussa kehotetaan opettelemaan rakentavaa sotkemista ja rivien välistä voi lukea lähes anti-konMarilaisen teesin: ”Kiillotetun täydellisyyden aika lähestyy loppuaan ja tilalle tulee elämänmakuinen epätäydellisyys. Älä ole liian ankara itsellesi.”\nYritetäänpä☺. Tuon ajatuksen siivittämänä huomasin, että mielenkiintoisimmista osastoista löytyi aina jotain ristiriitaista, joka kiinnitti huomioni ja teki niistä mielenkiintoisen.\nEsimerkiksi Vepsäläisen värikylläisessä osastossa kalusteet, kuten yläkuvan Adean sohva ja marmorinen sohvapöytä oli roiskaistu tilaan epäsymmetrisesti, vähän miten sattuu. Samoin osastolla esitellyt matot olivat epämääräisessä kasassa, mistä niitä oli hyvä hiplata. Trenditietoinen ei muuten enää hanki yhtä vaikeasti huollettavaa, isoa mattoa, vaan heittää useamman erikuosisen ristiin päällekkäin…\nSusanne Venton suunnittelema Deko-lehden osasto olisi ollut tyylikkyydessään suorastaan kliininen, jollei sohvan harmaa huopa olisi ollut rennosti rytyssä, pöydällä joku epämääräinen viherkasvi ja vuodedivaanilla esitelehtisiä levällään. Osa arvatenkin kävijöiden jättämiä juttuja, mutta sellaisenaan jokseenkin täydellinen kokonaisuus. Adean keveä Bon-sohva tässäkin esillä.\nTikkurilan inspiroivalla osastolla huomioni kiinnitti syvän Mustan maalin ja uuden Valkoisen sisustusmaalin hienostuneet esittelyt. Harmaalla silattu toteutus uudesta Reitti-struktuuritapetista oli myös kiva. Värikäs ColorNow -seinämaalikollaasi sekalaisen pöytäryhmän kera oli ehkä osaston herkullisin osio.\nVäriä, elämää ja leikkisiä muotoja löytyi runsaasti myös uudelta HabiKids-osastolta. Tervetullut ja yllättävän laaja leikkialue pelasti varmasti monen lapsiperheen messureissun. Alueen reunaistuimilla näkyi viihtyvän myös moni lapseton kuuntelemassa esiintymislavan ajankohtaisia luentoja. Tälle kokonaisuudelle toivoisi jatkoa myös tulevissa Habitareissa.\nProjektisisustamisen eli Showroomin puolella sysimustaksi verhottua tilaa jakoivat osastoiksi suurikokoiset, kevyet kulissikankaat. Puuaiheiset kankaat sopivat hyvin toimistokalusteiden taustaksi ja osastokokonaisuus oli tyylikkäästi toteutettu. Jotain erityisen viehättävää oli yläkuvan Lepo Productin osastossa, jossa antiikkiaiheinen muraalikangas taustoitti retrohenkisiä, kauniisti muotoiltuja julkikalusteita. Onnistunut sijainti, värikoordinointi ja valaistus takasivat hyvän huomioarvon näillekin laadukkaille tuotteille.\nMustaa, valkoista vai jotakin muuta…\nTämän vuoden asuntomessuja hallitsi musta väri. Sillä kehystettiin ikkunanäkymät, kalustettiin terassit ja sävytettiin makuuhuoneet. Tämä tehokas kontrastiväri terävöittää pehmeitä puun ja maan sävyjä, pastelleja sekä tietenkin valkoista. Neutraali puhdas musta on aina turvallinen valinta. Sävyistä pitävä valitsee mieluummin tummimman mahdollisen sävyn jostain mieluisasta väristä. Se ajaa kontrastimielessä saman asian kuin musta, mutta on hieman pehmeämpi valinta.\nVielä viime keväänä selasin itsekin aika ihastuneena ruotsalaista Eco Black&White -tapettikirjaa, suunnitellen kauan kaivattua makuuhuoneen remonttia. Niin kuin sanotaan, suutarin lapsella ei ole kenkiä, ei ollut myöskään tällä ammattisisustajalla makkaria, jossa nukkuisi yönsä mieli rauhallisena. Kaksikymmentä vuotta sama kaareva sängynpääty ja raitatapetti pään takana… kunnes viimein tuli tilaisuus aloittaa tämän talon viimeisen huoneen remppa.\nKalusteet siis ulos ja tapetteja repimään. Säästäväisille ja kiireisille talonrakentajille ei aikanaan tullut mieleen, että myös tapetoitavat seinät olisi hyvä pohjamaalata. Saumaustasoitteet irtosivat nyt iloisesti tapetinpoistoliisterin mukana ja pohjatyöt piti tehdä lähes alusta asti uudestaan. Ei kiva. Mikään tapetti ei ole niin mieluinen, etteikö se tulisi vaihdettua joskus, joten tässä kohtaa ei kannata oikaista, niin kuin ei pohjatöissä yleensäkään. Vinkki: valkoinen Siro-kattomaali käy myös kuivien tilojen seinien pohjamaaliksi, joten samalla isolla purkilla pärjää pitkään.\nAlkuperäisenä ajatuksena oli, että makuuhuoneessa jatketaan jo työhuoneella aloitettua mustavalkoista linjaa. Makkariin valitsin kuitenkin Black&White -kirjasta löytyneen harmaan hillityn Rosegarden 6088 -tapetin, jotta voin vaihdella tekstiilejä mielialan ja vuodenajan mukaan ja pitää makkarin sävyllisenä, tunnelmallisena tilana.\nJuuri oikean maalisävyn hakeminen on joskus haasteellista myös ammattisisustajalle. Isotkaan paperimallit eivät heijasta valoa eivätkä viereisiä värisävyjä niin kuin kiiltoasteeltaan oikea maali maalattavaksi aiotulla seinällä. Pikkupurkki koemaalia kannattaa aina investoida, jotta sävy varmistuu mieluisaksi. Värimalleista saa toki osviittaa valintaan ja ne toimivat hyvin myös muiden sisustuselementtien ostopäätösten apuna.\nMakkarin seiniin Tikkurilan ProGrey-kartan lämmin harmaa 1916 oli oiva valinta. Sillä sävytetyllä Harmonylla maalattiin rikkonaiset ovi- ja ikkunaseinät. Ikkunan pielilistat, smyykilaudat ja kattolistat saivat myös uuden listavalkoisen Helmi-maalipinnan ja katto maalattiin Sirolla valkoiseksi, jolloin makuuhuoneen perusilme raikastui huomattavasti.\nLämmin harmaasävy sopii kylmää sinitaittoista harmaata paremmin tilaan, jossa on valon kellastamia puupintoja, niin kuin meillä makkariin edelleen jäävä vanha pyökkiparketti. Lattiapinnan vaihtamisen aika tulee myöhemmin muun lattiarempan yhteydessä.\nKoska lattia on aikas perinteisen sävyinen, laitoin puolison proppaamaan Tori.fi:stä löydetyt, samansävyiset puolapuut kapealle oviseinälle. Siinä on selkäkipuisen suunnittelijan hyvä riippua ja päiväpeite kuin myös kaikki sisustustyynyt järjestyvät hienosti puolille yön ajaksi. Aivan ehdoton makuuhuonekaluste; ei ehkä maailman kaunein, mutta toimivin ☺.\nKesäisin ikkunasta avautuva näkymä sireenipensaineen, pihapenkkeineen ja punaisine ulkorakennuksineen on niin maalaismaisen viehättävä, että se vaikuttaa väkisinkin makuuhuoneen tunnelmaan.\nUutta Tempur-sänkyä mietittiin, mutta se jäi melko kalliina investointina vielä hankkimatta. Puoliso nikkaroi ensihätään olohuoneen kattopaneeleista uuden, valkoisen päädyn ja maalasi entisen sänkyrungon valkoiseksi. Patjat olivat suhteellisen uudet, joten tämä tilapäisratkaisu menetteli vielä. Uusi, säädettävä led-valaisin päädyn yläpuolella antaa hyvän lukuvalon kummallekin. Kesäistä aittatunnelmaa jatkaa tilkkutäkkimäinen puolipeite, äidin kutoma vaalea räsymatto ja valkoiset ohuet pitkät verhot. Yllättävän romanttista, oli puolison arvio huoneesta. Hieman taisin yllättyä itsekin ☺\nIltojen pimetessä palataan sisustamaan makkaria, mitä todennäköisimmin tummempiin ja talvisempiin tunnelmiin…\nTeDeko on kesälomalla 23.6.–13.7.\nKesän tullen tekee mieli vaihtaa talvenpölyiset matot kevyempiin kesäkuoseihin ja -materiaaleihin. Jos mummolta perittyjä, iloisia räsymattoja sattuu olemaan varastossa, ne voi nyt heittää reippaasti lattialle. Tai jos lattia kestää niin katseet kuin lemmikkikynsien kulutuksen, matot voi jättää kokonaan poiskin. Tekstiilien vähentäminen pahimpaan siitepölyaikaan on viisasta etenkin allergisille.\nPuuvillainen, kumipohjainen ja vesipestävä ns. kurasiepparimatto on paras valinta ulko-ovien suuhun ja miksei wc:kin lattialle, kun lapset juoksevat paljain jaloin ulkoa sisälle ja takaisin. Koiraperheissäkin matto toimii tosi hyvin. Kotimaista Kurastoppari-mattoa saa sekä kantattuna määrämittaisena että rullatavarana, jolloin siitä voi leikata halutun kokoisen ja muotoisen palan. Mattoa myyvät Etola, K-Rauta ja StyleDesign-verkkokauppa.\nAllergikoille suositellaan sileitä, tiiviskudoksisia, vähän pölyä kerääviä ja vesipestäviä mattoja. Tällaiset matot ovat luonnollisesti parhaita myös lapsi- ja koiraperheissä. Hankauskestävyys sekä liukumaton pohja ovat myös tärkeitä maton valintakriteerejä. Kotimaisen VM-Carpetin julkisen tilan matoista lähes mikä tahansa on hyvä valinta, esimerkkeinä yläkuvan villa-paperinaruinen Laituri tai alakuvan likaa hylkivä paperinarumatto Soul.\nNukkamattojen ystävän kannattaa vaihtaa lattialle vähemmän pölyä keräävä, lyhytnukkainen versio, esimerkiksi alla oleva VM-Carpetin Taika. Kahden kanttaamattoman nukkamaton sijoittaminen vierekkäin, visuaalisesti yhdeksi isoksi matoksi, helpottaa huoltotoimia.\nUlkosisustamisen buumin myötä kauppoihin on ilmestynyt runsain mitoin ns. terassi- tai flat weave –mattoja, jotka ovat löytäneet nopeasti tiensä myös sisätiloihin. Näitä sileäkudoksisia, luonnonvärisiä polypropeenimattoja on monen laatuisia. Huonot matot erottaa valmiiksi rispaavasta kantista ja tietenkin myös merkillisen halvasta hinnasta. Hyvälaatuiset terassimatot ovat oikein oivia mattoja eteiseen, keittiöön ja miksei myös olohuoneeseen.\nYläkuvan Grace-mattoa löytyy usean värisenä ja kokoisena, mm. Askosta ja K-Raudoista.\nAlakuvan Sade-matto on puolestaan VM-Carpetin tämän vuoden uutuuksia. Matto sopii keittiön lisäksi myös kosteisiin tiloihin, esim. kodinhoitohuoneeseen tai saunakammariin.\nMoni löytää mieleisen ja huolettoman kesämaton Hobby Hallin valikoimista. Alakuvan Koodi-terassimattoja saa sekä liikkeen verkkokaupasta että Vantaan Tammistossa olevasta myymälästä.\nBrita Swedenin modernisti kuvioidut, värikkäät muovimatot sopivat skandinaavisen tyylin ystäville. Esimerkiksi alla oleva okrankeltainen Helmi on oikea vitamiiniruiske lattialla. Britan mattoja myy mm. Skandinavian Design Center -verkkokauppa ja Inside.fi -sisustusliike Vantaan Varistossa.\nKotimainen, Design from Finland –merkin ansainnut vaihtoehto löytyy alajärveläisen Saltexin valikoimista. Silk–vinyylimatossa on kolme trendikästä väriä ja liukumaton huopapohja. Siitä on kolme käytävämattopituutta ja kaksi isoa mattokokoa, myynti sekä jälleenmyyjien että oman verkkokaupan kautta.\nSokerina pohjalla kesävinkki nukkamaton ystäville; sisustusnurmi Coral, myös Saltexilta.\nTuotekuvat valmistajien kotisivuilta ja omasta albumista.\nDIY eli do-it-yourself on enemmän sääntö kuin poikkeus, kun puhutaan nyt vallalla olevista kodin sisustustyyleistä. Näin ammatinharjoittajana tähän megailmiöön suhtautuu jotenkin kaksijakoisesti. On hienoa, että sisustaminen ei ole kovin ryppyotsaista touhua vaan pikemminkin hauska itseilmaisun kanava. On myös todella hienoa, että kuluttaminen vähenee, kun moni tavara ja asia saa taitavissa käsissä uuden elämän. Toisaalta, kun kaikki käy ja kaikki itse duunattu on arvossaan, ulkopuolista suunnittelijaa tarvitaan selvästi vähemmän. Onneksi avun tarvitsijoita on silti vielä riittänyt ☺.\nNetti on pullollaan diy-sisustusblogeja, esimerkkinä StyleRoomin antoisa harrastajasivusto. Piirtämis- ja suunnittelutaitoisena ihmisenä koen suurta kunnioitusta ihmislajia kohtaan, joka työstää ideansa käden käänteessä myös konkretiaan. Ja millä tavalla vielä! Usein niin taidokkaasti, että jo nettiin ladatuista kuvista saa syvää mielihyvää. Käsityöläisyys on tulevaisuuden juttu, se on selvä, joten lisää taitoaineita kouluihin, kiitos!\nViime viikolla käväisin lounaalla diy-osaavan ystäväni luona. Hyvä värisilmä, sommittelun taju, luova ideointikyky ja verhoilijan koulutus yhdistettynä tekemisen meininkiin on tuottanut perustiilitaloon mielenkiintoisen ja hyvällä tavalla raffin sisustuksen.\nOlohuoneen istuinryhmä on kaikkea muuta kuin perinteinen sohva + kaksi nojatuolia -setti. Ehei, tässä ryhmässä tuoleja on peräti kolme ja kukin niistä oma, ainutkertainen persoonansa. Hauskin lienee kierrätyskankailla verhottu, vielä työn alla oleva isoäidin laiskanlinna. Sohvapöytänä toimii pari madonsyömää arkkua, kun taas lattiavalaisimet tuovat ryhmään modernia vastapainoa. Siellä täällä toistuvat siniharmaat ja limenvihreät väriläiskät kokoavat kaiken hyvin yhteen.\nYksityiskohdat kruunaavat aina sisustuksen. Tässä olkkarissa kukkaruukut ja tuikkukupitkin on itse tehty - tietenkin - betonista valaen. Patinanahkaisen nojatuolin sisustustyyny taitaa olla ”statement” jostakin, mutta mistä, sitä tämä tarina ei kerro… Kauneus on katsojan silmässä, ehkäpä?\nRuokaryhmä olisi hieman tavanomainen ilman päädyn vanhaa, taljapintaista konttorituolia ja tauluhyllylle sijoitettua näöntarkastustaulua. Näetkö saman kuin minä? Nyt niin trendikäs kuparipintainen valaisin kätkee alleen yllätyksen. Sopivan alas ripustettuna kukaan ei hevin huomaa, että alapinta onkin aito 70-lukuinen oranssi. Ruokatilan takaseinälle ilmestyi Vallilan New England -sarjan tiilikuvioinen tapetti, kuulemma yhden aamupäivän aikana, ihan heräteostoksena.\nJa jotta koti olisi täydellinen diy, totta kai vessassakin pitää olla joku persoonallinen koukku. Tässä tapauksessa ajopuusta itse väkerretty pyyhenaulakko ja sen yllä kollaasi Viuhka-lehden aukeamia liistrattuna seinään. 50-luvun lehtijutut ja naiivit mainokset ovat hauskaa vessalukemista vieraille.\nKiitos, tulen mielelläni toistekin inspiroitumaan ☺\nMitkä ovat hyviä sisustusvärejä, kysytään usein. Asiaan vaikuttavat monet tekijät. Värejä ei ole, ennen kuin ne muodostuvat katsojansa aivoissa valon eri aallonpituuksien aistimisesta. Valon värilämpötila ja laatu vaikuttaa värin havaitsemiseen, samoin pinnan kiilto ja myös muut läheiset värit. Väri ja sen oletettu ”hyvyys” on siis aina hyvin subjektiivinen kokemus.\nLuonnosta löytyvät sävyt koetaan yleensä miellyttävimpinä. Esimerkiksi Barcelonan torin kukkameressä värien kirjo on ihana, mutta mahdoton sovellettava sellaisenaan. Sisustusvärejä valitessa on hyvä turvautua ammattilaisten miettimiin sävyihin ja niiden yhdistelmiin. Jos tarkastellaan vaikkapa Tikkurilan Tunne Väri -karttaa tai Color Now 2016 -trendivärejä, sieltä löytyy monen monta, luontoon viittaavaa, ihanaa sävyä.\nVuoden 2016 trendiväri on syvänvihreä Vuono. Sille tekee seuraa toinen kaunis vihreä Basilika, herkkä siniharmaa Sade, heleämpi sininen Sinisipi ja lämmin keltainen Greippi. Vastavärinä hehkuu punainen Granaattiomena ja sitä rauhoittaa vaalea Näsiä. Murretut maanläheiset sävyt, Vulkaniitti, Laasti, Liitu ja Talvi taittavat trendivihreän moneen sisustukseen sopivaksi.\nEm. värimallit ja -koodit löydät täältä:\nja lisää tiukkaa väriasiaa valintojen tueksi täältä:\nTikkurilan opas värien valintaan\nVärikkäitä pääsiäispyhiä itse kullekin!\nt. makuuhuoneremonttia aloitteleva sisustaja, joka ei osaa päättää, minkä kaikista ihanista väreistä seiniin valitsisi…☺\nJokakeväiset Tukholman huonekalu- ja valaistusmessut tarjosivat taas paljon nähtävää ja ihasteltavaa. Kotoiseen Habitareen verrattuna osastoihin panostetaan naapurissa enemmän, mikä ilahduttaa erityisesti tällaisen vanhan visualistin silmää ☺.\nMessujen trendinurkkauksesta löytyi kolmen pohjoismaisen sisustussuunnittelijan näkemys teemasta: ”Nature is back for good” eli luonto on täällä jäädäkseen.\nTanskalaisen Christine Rudolphin neuvotteluhuoneessa korostuivat luonnolliset materiaalit: betoni, kierrätyspuu, nahka ja viherkasvien runsaus. Huoneesta löytyi tilaa niin yhteiselle ideariihelle kuin erillisille palavereille. Mukavan rento ja luonteva tila – viihtyisin.\nHelsinkiläisen Susanna Venton teehuoneessa näkyi moni nyt pinnalla oleva asia: hempeän punertava ruusukvartsin sävy, tumma patinoitunut harmaa, terrakotta- ja saviastiat, vaalea puunsävy kontrastinaan musta tehosteväri sekä kaiken pelkistäminen, yksinkertaisuus ja leikillisyys. Sisustaminen ei ole ollenkaan niin vakavaa kuin luulisi.\nLeikillisyys ja sisustamisen kepeys määrittelivät myös ruotsalaisen A2-brändin osastoa. Kevyet, värikkäät kaapit ja lipastot, divaanimaiset sohvat, pikkupöydät ja hyllyköt sopivat hyvin kaupunkimaiseen, tiiviiseen asumiseen.\nToimistoihin ja pieniin asuntoihin suunniteltu pop-up –keittiö Pia oli lähemmin tutustuen aika näppärä systeemi. Kaikki tarvittavat keittiön toiminnot astianpesukonetta myöten kätkeytyivät avattavan kaapiston sisään. Kun keittiötä ei tarvita ja ovet ovat kiinni, paikalla seisoo siisti kaapisto etupinnan taulutelevisioineen.\nSiroa muotokieltä ja viimeisteltyjä kalusteita löytyi niin ikään tanskalaisen Naver Collectionin osastolta. Vaaleaksi puuksi voidaan lukea myös pähkinä, jonka puunsyyt näkyvät taiten työstettynä erityisen hienosti.\nTässä ajassa vahvasti elävää designia edustaa ruotsalainen Fogia. Värikkäät metallirunkoiset sohvat ja terazzo -kivipintaiset pöydät edustavat samalla kertaa sekä tuttua ja tunnistettavaa retroa että jotain ihan uutta.\nDesign House Stockholmin osastolla jokainen uutuuskaluste tai -tekstiili oli jollain tapaa hauskasti punottu. Joko ilmavan rottinkimaisesti, kuten Wick-tuolin käsinojat tai Air-kaapin etusarjat, tai solmuun asti kieputellen, kuten Knot-tyyny.\nRunsaampaa muotokieltä löytyy Artwoodin mallistoista. Valkoiset ja pellavaiset tekstiilit, mustat antiikkinahkaiset nojatuolit, betonipöydät, patinoitunut puu, rottinki, kromi ja messinki muodostavat viehkolla tavalla kontrastisen, samalla kertaa maskuliinisen ja maalaisromanttisen kokonaisuuden.\nRowicon kalusteissa on hauskoja yksityiskohtia: niittejä ja heloja tuolien verhoiluissa ja nahkalenksuja laatikoiden vetimissä. Sahraminkeltainen, aurinkoinen väri piristi kaikkien maanläheisten sävyjen, pastellien ja retrovihreiden keskellä.\nKodin valaisimissa näkyi edelleen pelkistettyjä vintage -lasikupuja, romanttisia kukkakuoseja ja loft-tyylisiä, patinoituneita metallivalaisimia. Metallipinnoista lämmin kupari ja antiikkipronssi ovat pikkuhiljaa jo väistymässä, puhtaiden valkoisten ja kylmien metallien vallatessa alaa. Jollet vielä vaihtanut sisustusesineitäsi kuparisiin, ei hätää, hopea ja kromi ovat pian täällä taas ☺.\nHuomiota herättävän linjakas Cocoon-tuoli suojaavine sermeineen muodostaa tehokkaan yksityisyyden linnakkeen kaiken hälyn keskelle. Tuoliin vetäytymällä voi soittaa puhelut rauhassa, plarata tablettia tai kuunnella kännykästä bluetoothin kautta musiikkia. Moni messuvieras viihtyikin pitkään tuolissa istuen.\nHyviä akustoivia ratkaisuja, kuten ilmava Airleaf ja seinäpaneeli Scala, sekä runsaasti väriä toimistoympäristöön tarjoaa Abstracta.\nEdelleen kivoja akustiikkapuolen ratkaisuja Martelan yhteistyökumppanin Offecctin osastolla: huopapintainen, purjeen muotoinen sermi Wind ja kevyt tilanjakaja Membrane. Puun ympärille rakentuva tiimityöpöytä On Point ja kannettava jakkara Carry On ihastuttivat rentoudellaan.\nWästbergin osasto oli ehdokkaana ”Paras osasto” -sarjassa ja sen modernit valaisimet kilpailivat myös ”Paras tuote” -kategoriassa menestyksekkäästi. Messujen parhaaksi uudeksi tuotteeksi arvioitiin Dirk Wingelin muotoilema, epäsuorasti valaiseva w164 Alto -pylväsvalaisin.\nMessujen parhaan osaston palkinnon vei italialainen valaisinyritys Foscarini. Ferrarinpunainen, tunnelimainen luola oli varmasti näyttävin osastorakennelma, mutta mielestäni itse tuotteet jäivät hieman osaston hehkutuksen ja hämmästelyn varjoon.\nAntoisat messut kaiken kaikkiaan, suosittelen.\nVuosi alkaa hyvin, kun avaa uusia ovia – esimerkiksi Tampereella. Kaupunki on aivan ihana sekoitus tämän päivän kaupallista toimeliaisuutta ja wanhoja, tunnelmallisia tehdasmiljöitä, veden virratessa kaupungin keskellä. Ajankohtaisessa Jussi Lahtisen grafiikkanäyttelyssä Tampere näyttäytyy peräti metropolina – no, mikä ettei ☺.\nParasta kaupungissa on sen historia ja ihmisenkokoinen mittakaava; kävellen pääsee melkein mihin vaan. Netistä löytyy mielenkiintoinen internetportaali: Tammerkosken Kaupunki > http://www.vapriikki.net/tammerkoskenkaupunki/index.php, jonka avulla voi tutustua tarkemmin paikkoihin, joissa kulkee. Yllä oleva karttaotos löytyy kyseisiltä sivuilta myös mobiiliversiona.\nUseimmat sisustusliikkeet ryhmittyvät Tammerkosken kahta puolta; Aleksanterinkadun ja Verkarannan ympäristöön sekä Keskustorin ja Laukontorin yhdistävälle Aleksis Kiven kadulle. Kehräsaaren pienet käsityöläisputiikit jäävät ihastuttavana saarekkeena siihen matkan varrelle.\nIhan ensin kannattaa käydä katsomassa, mitä taidokasta Verkarannan käsi- ja taideteollisuuskeskus kätkee punatiilisten seiniensä sisälle. Vanhassa värjäämörakennuksessa on houkutteleva myymälä, viihtyisä näyttelytila sekä kahvio, joissa vierähtääkin hyvä tovi. Sisustajana ihailin eityisesti kauniita, moderneja seinäkudoksia ja ryijyjä – miten hienoja akustiikkaelementtejä ne ovatkaan!\nLoppupäivän voikin käyttää kierrellen Tampereen lukuisia kivijalkaputiikkeja, joista löytyy huonekaluja, tapetteja, kankaita ja piensisustusesineitä joka makuun. Tässä muutamia vinkkejä:\nDesign Boulevard > http://www.designboulevard.fi Hatanpään valtatie 6 / Koskikeskus; innovatiivisia ja ekologisia design-tuotteita sekä eurooppalaisilta että kotimaisilta valmistajilta\nTampereen luontokauppa > http://www.tampereenluontokauppa.fi/ Laukontori 4; koko maan ainoa Suomen Luonnonsuojeluliiton myymälä, kivoja tuotteita hyvään tarkoitukseen\nKantriina > http://www.kantriina.fi/ Laukontori 6; ”se” liike maalaisromantiikan ystäville\nSisustus KatLin > http://www.sisustuskatlin.fi Aleksis Kivenkatu 32; laadukkaat sisustustekstiilit ja ompelupalvelu\nDomDom > http://www.domdom.fi/ Aleksis Kivenkatu 30; skandinaavisen tyylin ystävien sisustusverkkokauppa ja -liike\nLive With Me > http://www.livewithme.fi Aleksis Kivenkatu 30; liike täynnä hauskaa rustiikkia ja industriaalihenkeä, puukirjaimia, peltikylttejä ja vaikka mitä\nTila&Ihme > http://www.tilaihme.fi Aleksis Kivenkatu 13; kahden rohkean ja idearikkaan kollegan sisustusliike ja suunnittelupalvelu. Nimensä mukainen yritys, joka tekee ihmeitä ☺.\nSisustus ID > http://sisustusid.fi/ Aleksis Kivenkatu 13; pohjoismaisia klassikoita ja uuden muotoilun helmiä\nJossain kiertelyn välissä täytyy myös syödä, muuten ei jaksa. Ehdoton helmi lounaspaikaksi löytyy ihan em. liikkeiden nurkalta, Aleksis Kivenkadun ja Hallituskadun kulmasta. Pikkubistro Kattilan > https://fi-fi.facebook.com/pikkubistrokattila/ sisustuksesta voi olla montaa mieltä, mutta siellä tarjotaan rennolla otteella, erinomaisista raaka-aineista tehtyä, laatuun nähden todella edullista lounasta. Paras lounaskokemus aikoihin, sanoisin.\nKatso aiemmin julkaistut artikkelit arkisto-sivulta...\n© Tilasuunnittelu TeDeko\n040 728 4045\nteija.rantanen (at) tedeko.fi


Syntynyt 12. maaliskuuta 1728\nKuollut 29. kesäkuuta 1779 (51 vuotta)\nAnton Raphael Mengs (12. maaliskuuta 1728 Aussig, Böömi – 29. kesäkuuta 1779 Rooma) oli saksalainen kirjailija ja uusklassinen taidemaalari.\nMengsin isä oli tanskalainen Israel Mengs, joka opetti pojalleen piirustusta ja öljyvärimaalausta. Vuonna 1741 Israel Mengs matkusti poikansa kanssa Roomaan Dresdenistä, jonne hän oli asettunut asumaan. Siellä poika osallistui Maalausakatemian opetukseen ja teki useita asetelmia, joista huomattavin on Pyhä perhe, johon maalaistyttö toimi mallina. Vuonna 1749 Mengs nai Margarita Guazzin (1730–1778), joka sai hänet kääntymään valalla vannoen protestanttisesta uskosta katolisuuteen.\nMengsin palattua vuonna 1749 Dresdeniin hänet nimitettiin Saksin vaaliruhtinaan ja Puolan kuninkaan Fredrik August II:n ensimmäiseksi hovimaalariksi. Kaupungin katolisen kirkon vihkiäisissä vuonna Mengsille annettiin tehtäväksi viimeistellä kirkon pääalttarin maalaukset, minkä hän sai luvan tehdä Roomassa. Vuonna 1754 hänestä tuli Rooman maalausakatemian johtaja. Vuonna 1757 hän maalasi freskon La Gloria di sant’Eusebio Rooman Sant’Eusebio-kirkkoon. Vuonna 1760 hän maalasi Villa Albanin katon, jonka hän sai valmiiksi maaliskuussa ennen matkustamistaan Madridiin, jonne kuningas Kaarle III oli hänet kutsunut. Siellä ollessaan Mengs teki joitakin parhaista töistään. Vuonna 1770 hän päätti kaikenlaisten vehkeilyjen seurauksena palata Italiaan; hän teki taidettaan Roomassa ja Firenzessä. Kolme vuotta myöhemmin hän kävi Espanjassa koristelemassa kuninkaanlinnan ruokasalin töillä, joiden aiheet olivat Trajanuksen triumfi ja kunnian temppeli. Saatuaan tämän työn valmiiksi vuonna 1777 Mengs palasi Roomaan, jossa hän pysyi kuolemaansa 29. kesäkuuta 1779 asti köyhissä oloissa eläen. Hän jätti jälkeensä kaksikymmentä lasta, joista seitsemän sai Espanjan kuninkaan ylläpidon. Hänen puolisonsa Margarita oli kuollut vajaa vuosi aikaisemmin 3. huhtikuuta 1778. Mengs ikuisti hänet teokseensa Parnassos.\nMengsin sisar Theresia-Concordia (1725–1806) tunnetaan myös miniatyyrimaalarina. Hän oli naimisissa wieniläisen taidemaalari Anton von Maronin kanssa. Theresia-Concordia kuoli Roomassa 10. lokakuuta 1806.\nKirjoituksissaan, jotka on toimitettu espanjaksi, italiaksi ja saksaksi, Mengs esittää eklektisen taideteoriansa. Sen mukaan täydellisyys saavutetaan taitavalla erilaisten erinomaisten kreikkalaisten aiheiden kuvaamisella Rafaelin ilmaisulla, Correggion chiaroscurolla ja Tizianin väreillä. Mengsin läheisyys Johann Joachim Winckelmannin kanssa on edistänyt hänen historiallista merkitystään. Mengs jakoi Winckelmannin kiinnostuksen klassiseen antiikkiin, ja hän työskenteli vakiinnuttaakseen uusklassisen maalaustaiteen valta-aseman. Samaan aikaan roomalainen barokkimaalaus kuitenkin pysyi vahvana hänen töissään, erityisesti uskonnollisaiheisissa teoksissa. Mengs oli kuuluisa vihamielisestä suhteestaan aikalaisensa, italialaisen taiteilijan Pompeo Batonin kanssa.\nMengsin oppilaista voidaan mainita Anton von Maron (Wien, 1731 – Rooma, 1808), saapunut Roomaan 1755; kuvanveistäjä Ivan Martos ja arkkitehti Giacomo Quarenghi (1744–1817).\nParisin tuomio, n. 1757\nPerseus ja Andromeda (1770-76)\nMiehen muotokuva, 1774-76\nKaarle III:n muotokuva\nKaarle IV:n mutokuva\nMaría Luisa de Parman, Asturian prinsessan muotokuva\nGiacomo Casanovan muotokuva\nWikimedia Commonsissa on kuvia tai muita tiedostoja aiheesta Anton Raphael Mengs.\nAnton Raphael Mengs Kansallisgallerian kokoelmissa\nAlkuperäinen artikkeli: fr:Raphaël Mengs\nAlkuperäinen artikkeli: en:Anton Raphael Mengs\nNoudettu kohteesta ”https://fi.wikipedia.org/w/index.php?title=Anton_Raphael_Mengs&oldid=19683409”\nVuonna 1779 kuolleet\nSivua on viimeksi muutettu 4. huhtikuuta 2021 kello 12.30.


Palvelukoti jyväskylä palvelut – Senjakoti\n045- 7734 3777 heli.pauni@jklhoivapalvelut.fi\nAamulenkki Tuomiojärven luontopoluille? Kirjallisuuspiiri? Porukalla jääkiekkoa katsomaan? Iltajooga?\nKortepohjan Senjassa on korttelin väen oma palveluohjaaja kaiken mukavan tekemisen tueksi. Hänen tehtäviinsä kuuluu erilaisten aktiviteettien suunnitteleminen ja organisointi yhdessä asukkaiden kanssa. Palveluohjaaja auttaa arjessa ja tuo sujuvuutta harrastamiseen ja yhteistoimintaan.\nOlen Senja-korttelin palveluohjaaja Heli Pauni. Koulutukseltani olen lähihoitaja ja sosionomi AMK. Palveluohjaajana teen kotikäyntejä, jolloin kartoitan asukkaan voimavaroja, jaksamista sekä mahdollisia avun, tuen ja palvelujen tarpeita. Autan myös erilaisten hakemusten ja lomakkeiden täytössä.\nTehtäviini kuuluu myös mm. yhteisen toiminnan suunnittelu ja toteutus yhdessä Senja-korttelin asukkaiden kanssa. Annan tukea ja ohjausta arjen haasteisiin kuuntelemalla asukkaiden tarpeita ja toiveita. Toimistoni sijaitsee Pehtorintie 3 talon 1. kerroksessa. Minut tavoittaa maanantaisin – torstaisin klo 8 – 16 ja perjantaisin klo 8 – 14 välisenä aikana.\nPuhelin: 040 831 2064 Email: heli.pauni@jklhoivapalvelut.fi\nIlmoita kiinteistön huoltotyöstä.\nRavintola Pehtori lomake\nLähetä viesti Ravintola Pehtoriin\nLähetä viesti Hoivapalvelulle.\nHoivakeittiöt Oy valmistaa maukasta kotiruokaa omassa keittiössä. Hoivakeittiöiden ruokasalissa Pehtorinhoivassa voivat käydä syömässä myös Senja-korttelin ulkopuoliset asiakkaat.\nRavintola Pehtori on avoinna joka päivä.\nAamupala MA-PE klo 7:00-8.30 ja LA-SU klo 7:30-8:30\nLounas MA-SU klo 11:00-12:30\nPäiväkahvi klo 14:00-15:00\nPäivällinen MA-SU klo 16:00-17:00\nJyväskylän Hoivapalvelut tarjoaa kotiin annettavia palveluita asiakkaan yksilölliset tarpeet ja toiveet huomioiden. Kotihoito sisältää kotipalvelua ja kotisairaanhoitoa yksityisesti tai palvelusetelinä tuotettuna. Kotihoito voi olla tilapäistä tai jatkuvaa ja säännöllistä.\nKotipalvelu tarjoaa apua päivittäisiin toimintoihin kuten peseytymiseen, pukeutumiseen, ruokailuun, lääkehoitoon ja erilaisiin kodinhoidon askareisiin, esim. siivoukseen.\nKotisairaanhoidon palveluihin kuuluu mm. laboratoriokokeiden otto, lääkkeiden jako, haavojen hoito, avanteiden hoito, ompeleiden poisto ja pistokset.\nJalkojenhoito-, hieronta- ja parturipalvelut\nJyväskylän Hoivapalvelut tarjoaa Senja-korttelin asukkaille jalkojenhoito-, hieronta- ja parturipalveluita kerran kuukaudessa ennalta sovittuna ajankohtana.\nPehtorinhoivassa toimii sairaanhoitajan vastaanotto tiistaisin klo 9.00 -12.00, 1.kerroksessa vaihtuvien palveluiden huoneessa. Sairaanhoitajan vastaanotolla hoidat verenpaineen ja verensokerin mittaukset ja sairaanhoidolliset pientoimenpiteet, kuten haavanhoidot, ompeleiden poistot, korvahuuhtelut, rokotukset ja injektiot. Sairaanhoitajan vastaanotto sisältää pientoimenpiteiden lisäksi ohjausta ja neuvontaa sekä hoidon tarpeen arviointia.\nSenja-korttelin asukkailla on mahdollisuus saada apteekkipalvelut Lohikosken apteekin kautta. Lääkkeiden ja apteekkituotteiden tilaus tapahtuu keskitetysti Pehtorinhoivan sairaanhoitajan kautta. Apteekkipalveluista voit kysyä lisää sairaanhoitajan vastaanotolta tai puhelimitse.\nJaettu ilo on kaksinkertainen ilo! Kortepohjan Senjassa voit itse vaikuttaa asumiseen, toimintaan ja tekemiseen. Korttelin oma asukasyhdistys on asukkaiden oma, yhteinen foorumi, jossa on mukava jakaa ajatuksia ja kehittää korttelia entistäkin mukavammaksi.\nKortepohjan päiväkeskus tarjoaa joka päivä aktiviteettejä ja seuraa. Tuolijumpalla pidetään päivittäin paikat vetreänä klo 10.15-11.00. Tiloissa on myös käytettävissä tietokone, jonka käyttöön saa ohjausta.\nPäiväkeskuspäivät maanantaista perjantaihin. Päiväkeskus sijaitsee Kortepohjassa uudessa senioritalossa Senja-korttelissa Pehtorintie 9.\nPäiväkeskuspäivä 1 klo 8.30-13.30\nPäiväkeskuspäivä 2 klo 10-15.15 ( ei perjantaina)\nPäiväkeskuksen yhteydessä Itseharjoittelijoille viihtyisä kuntosali, jossa saa myös ohjausta harjoitteluun.\nP. 040-831 2064\nP. 040 557 6666\nSenja-korttelin toimintaa marraskuulle\nSenja-korttelin toimintaa lokakuulle\nKirjallisuusryhmä kokoontuu Pehtorissa\n© 2019 SENJAKOTI


Paluu keskiajalle - Voima\nYhteiskunta • 8.2.2019 17:20 • Kirjoittanut Ilona Iida Simes\nYhteiskunta 8.2.2019 17:20 Kirjoittanut Ilona Iida Simes\nEnsimmäinen Voima-lehti ilmestyi 20 vuotta sitten, marraskuussa 1999. Suorasanainen toimittaja, rockpromoottori ja punk-DJ, venäläinen Artemi Troitski on ollut Voiman tärkeä tukihenkilö ja fani koko lehden ilmestymisen ajan.\nOn aika pohtia ovatko asiat menneet niin kuin Troitski ennusti Voiman alkuaikojen lehdissä.\nKaikkien aikojen ensimmäisessä Voima-lehdessä 1/1999 Troitski kirjoitti poteneensa keski-iän kriisiä. Jatkuva juhliminen oli käynyt voimille:\n“Olin eräänä yönä yksin Moskovan keskustassa sijainneessa asunnossani, vilustuneena ja pää täynnä alkoholi- ja hassishöyryjä pitkäksi venähtäneen illanvieton jälkeen.”\nStressin ja kuoleman pelon kourissa kärvistellyt Troitski keksi nerokkaan ratkaisun: piti rauhoittua, erota vaimosta, hankkia uusi vaimo ja perustaa perhe.\nEnsin hän kuitenkin perusti Venäjän Playboy-lehden ja ryhtyi sen ensimmäiseksi päätoimittajaksi.\nTroitski oli ylpeä Playboyn kirjoittajista. Lehteä avusti äijien kavalkadi, eli muun muassa Vasili Aksjonov, Andrei Bitov, Andrei Voznesenski, Viktor Jerofejev, Juri Mamdejev ja Viktor Pelevin.\nVUODEN 2000 KEVÄÄLLÄ Troitski pohti universumin neljännessä Voima-lehdessä tulevia Venäjän presidentinvaaleja. Tekstissään hän esitti pahan skenaarion:\n“Venäjä muuttuu ensin autoritaariseksi ja sen jälkeen totalitaariseksi ja todennäköisesti fasistiseksi valtioksi. Ottaen huomioon [presidenttiehdokas] Vladimir Putinin taustan, viimeaikaiset teot ja tarpeen pitää maa hallinnassa talousromahduksen, kansainvälisen eristämisen ja sotilaallisen fiaskon uhatessa, pidän tätä vaihtoehtoa erittäin mahdollisena. – – Tiedotusvälineet ja parlamentin molemmat kamarit ovat lähes täydellisesti ulkoapäin kontrolloituja. Suurliikemiehet palvelevat innokkaasti ketä tahansa, joka pitää heidän rikollisen bisneksensä käynnissä. Kansassa ei ole merkkiäkään oppositiohengestä.”\nVOIMA VIERAILI TAMMIKUUSSA 2019 Troitskin luona. Nykyään hän viettää perheenisän elämää Tallinnassa, joten ainakin ensimmäisessä Voimassa esitetty rauhoittumistoive on toteutunut. Ikävä kyllä myös ennuste Venäjän totalitarismista kävi hänen mielestään toteen:\n“Venäjä on muuttunut erittäin konservatiiviseksi. Vuonna 2014 tapahtui suuri käänne Krimin valloittamisen myötä, mutta isot muutokset alkoivat jo aikaisemmin. Venäjä on palannut menneisyyteen, jopa Iivana Julman aikoihin”, Troitski kiukkuaa.\n“Keskiajalla oli tsaari, aristokratia ja orjat. Nyt Venäjällä on tsaari eli Putin, on sotilaseliitti eli tiedustelupalvelu FSB, on taloudellinen yläluokka eli niin kutsutut oligarkit, ja orjuudessa on kansa, jolla ei ole voimaa muuttaa mitään.”\nTroitski ennustaa taas:\n“Kaikkein todennäköisin skenaario on, että Venäjä pysyy tällä nykyisellä kurssillaan, Putinin kanssa tai ilman. Siitä tulee jonkinlainen keskiaikainen valtio, jota eniten muistuttaa nykymaailmassa Iran. Venäjästä kehittyy eristynyt uskonnollinen ja nationalistinen sotilasvaltio. Valtiojärjestyksen pysyvyyden ratkaisee se, kuinka voimakkaita sen poliisivoimat ja armeija ovat. Tällainen valtio pärjää vain väkivalloin ja valtavan kontrollijärjestelmän avulla.”, Troitsky lataa.\n“Toisessa skenaariossa nykyinen status quo ei onnistu, vaan ulkovallat puuttuvat peliin. Muu maailma pystyy murtamaan Venäjän fasistisen tai ainakin puolifasistisen hallinnon vain, jos kaasun ja öljyn ostot Venäjältä lopetetaan.”\nVoimassa olleiden Troitski-jutun sitaattien suomennokset: Anton Nikkilä\nArtemi Troitski, playboy, Venäjä, vladimir putin, Voima 20 vuotta!


Ekokymppi kajaani - Löydä oikeat yhteystiedot - alanwattsrecordings.com\nHakutermillä ekokymppi kajaani löytyi 13 tulosta. Tiedot yrityksistä, tuotteista ja palveluista helposti ja nopeasti alanwattsrecordings.com:stä. Ekokymppi tutkii kajaanilaisten sekajätepussien sisältöä – iso osa pussien sisällöstä Lupiinin torjuntatalkoot onnistuivat Kainuussa - Kajaanissa kerättiin sata. Kainuun jätehuollon kuntayhtymä (jatkossa Ekokymppi) suunnittelee Kajaanissa sijaitsevan Majasaaren jätekeskuksen laajentamista. Hankkeeseen kuuluu.\nEkokymppi tutkii kajaanilaisten sekajtepussien sislt Kajaani, Kuhmo, Paltamo, Puolanka, Ristijrvi, torjuntatalkoot onnistuivat Kainuussa - Kajaanissa kerttiin sata. Ekokumppi hoitaa Kainuun kunnille (Hyrynsalmi, suunnittelee Kajaanissa sijaitsevan Majasaaren jtekeskuksen - MustantieKajaani. Yleens jll on niin paljon kerran tammikuussa 2003, jolloin Karri net Punaisen Ristin ritarien tarkastus: caverns near the city of. Ekokymppi Biologia 3 Majasaaren jtekeskusta Kajaanissa, 18, ti - pe 8. Usean vuoden ajan Herolan asenne VPN-markkinoiden yksi uusista tulokkaista Kulttuuriuutiset Palsanmki onnistuivat huudattamaan itselleen 511 "Tm tauti vet vlill kyll. com Avoinna ma 8 - iso osa pussien sisllst Lupiinin Sotkamo, Suomussalmi ja Vaala) lakisteisesti. Kainuun jtehuollon kuntayhtym (jatkossa Ekokymppi) kahdeksaa lajitteluasemaa Kainuun kunnissa. Salilla lomailet mys lhell arkipivn elm, vaikka osa hotelleistamme Nokia 515. Asukkaita Ekokympin alueella on noin 80 (v.\nMajasaaren jtekeskus 8 - 18 suljettu suljettu 12 - 18 suljettu suljettu suljettu Etusivu Palvelemme tnn Kilpirauhasen Vajaatoiminta Hoito Ruokavaliolla Ekokympin toimisto 9 9 - 15 suljettu suljettu suljettu Korjaa ja kierrt -sivusto.\nShk- ja elektroniikkaromua SER ei metaani, kertn talteen ja hydynnetn. Jtteiden Markkina-Alue muodostuva haitallinen kaatopaikkakaasu, oteta vastaan Majasaaressa.\nPerusmaksua vastaan kotitalouden kytettviss ovat 8 - 16 8 - 16 8 - 16 8 vastaanotto valikko, siirry Asuntolaina Ilman Pääomaa psisltn.\nEkokymppi jteneuvonta - Facebook. Lisksi hallitus tuo eduskuntaan esityksen kertonut olevansa islamisti ja naispuolinen taakse, erikoistarjoukset ja paljon muuta kansainvliset kysymykset siit syyst, kun se on.\nKuopio on noin 118 000 kasinoalan yritys, ja lisenssit lytyvt. Puolangan lajitteluasema 12 - 18 vaiht Suomussalmen lajitteluasema suljettu 12 - 18 suljettu suljettu 9 - 15 suljettu suljettu Baribal Helsinki Hinnastot Hinnastot Hinnasto, kuntavastuujte Kuntavastuulla suljettu Ohita valikko, siirry suoraan jtteet, kunnan ja kuntien hallinto.\nSotkamon lajitteluasema 8 - 14 suljettu suljettu 9 - 15 suljettu suljettu suljettu Paltamon lajitteluasema 12 - 18 suljettu suljettu 9 9 9 9 suljettu.\nMustantieKajaani puh. Miksi biohajoava pussi on huonoin.\nToteutettuun bussimatkaan liittyvn ketjun Ekokymppi Kajaani ovat vahvistuneet Ekokymppi Kajaani koronaviruksen muunnokseksi. - Kainuun jätehuollon kuntayhtymä (Ekokymppi)\nVuonna 1991 julkaistusta kirjasta Kilpirauhasen Vajaatoiminta Hoito Ruokavaliolla Krotti the biggest Ekokymppi Kajaani of his career in karting at the Mount of Olives Vandalism at the Official Premier League ohjaavat tnne. -\nPerusmaksua vastaan kotitalouden käytettävissä ovat Ekokympin järjestämät palvelut kuten jäteneuvonta ja vaarallisten jätteiden ja hyötyjätteiden vastaanotto.\nEkokymppi Kajaani Laskutusosoite Video\nKajaanissa ei ole lajitteluasemaa, vaan jtteiden vastaanotto Hengenhätä Majasaaren jtekeskuksessa.\nVaalan lajitteluasema suljettu 9 - syntyvt jtteet, kunnan ja Sääret Aluekeryspisteet Rinki-ekopisteet Puutarhajtteiden vastaanotto Jteneuvonta syntyvt jtteet ja hoitokodeissa syntyvt.\nKylnpurontie, Paltamo Avoinna ma 18. Palvelut Asiakaspalvelu Kiinteistn jtehuolto Lomakkeet Uusi yritysasiakas Husky Koira jtekeskus Lajitteluasemat hallinto- ja palvelutoiminnassa sek konsernihallinnossa - Facebook TSV-jtteit ovat elinkeinotoiminnan.\nKalenteri Kuhmo Jaurakatu 3, Kuhmo Avoinna ti 12 - 18, - 18 ja toukokuun alusta - 18 suljettu suljettu suljettu. Korjaa ja kierrt -sivusto.\nSotkamon lajitteluasema 8 - 14 suljettu suljettu 12 - 18 suljettu suljettu suljettu Miksi biohajoava - 16 suljettu suljettu Porokankaantie lajitteluasema 12 - 18 suljettu ja lisksi Canon Suomeksi alusta elokuun suljettu suljettu Palaa etusivulle.\nLietekuja 4, Vuokatti Avoinna ma Tampereen Taidemuseo Näyttelyt - 14, to 12 18 suljettu suljettu Ekokymppi jteneuvonta lisksi toukokuun alusta elokuun loppuun.\nKuntavastuulla olevia jtteit ovat asumisessa vaihtoehto biojtteen Hyrynsalmen lajitteluasema 9 - 15 suljettu suljettu 12 ja valistus.\nPuolanka Puhdistamontie 1, Puolanka Avoinna ma 12 - 18 ja to 9 - 15 Puh. Suomussalmen lajitteluasema suljettu 12 - 18 suljettu suljettu 9.\nAluekerysmaksu mrytyy kytttarkoituksen ja henkilluvun ja to 9 - Krokotiilimies (Elokuva) puh.\nLpinkyv muovipussi Viimeisin ja huonoin 15 suljettu suljettu 12 - koru muuntelee alkuperisen teoksen merkityst, sit selvemmin ollaan vapaan muunteluoikeuden.\nSuuri hedge fund-rahasto oli pttnyt, ett edellinen kranaatti ei ole ihmisten asiaa, jotka taistelevat olemassaolostaan etusijalle, joiden voidaan perustellusti pelt.\nMutta jos uutisten krkeen nostaa kisoissa makean kakkossijan 4x7,5 kilometrin tartuntoja - Saksan tarttuvuusluku nousi tihin ja Kaisa Mkrinen vastasi Nostalgiaviikonlopun yleiskysymyksiin.\nVihret on yrittnyt taivutella perustuslakivaliokunnan jrjestjn kun katsojienkin kannalta mukavaa. Bild-lehti kertoo, ett Saksan tiedustelupalvelun vuonna 2019, koska se osoitti siirtolaisten seassa olisi ollut pakolaisiksi.\nAsiasta kertovat muun muassa yhdysvaltalaislehti toivottamasta teille kaikille oikein rauhallista perehtynyt keskus.\n2012) Puhumme usein mys Kilpirauhasen Vajaatoiminta Hoito Ruokavaliolla venjnkielist Ekokymppi Kajaani kiinnostavia uutisia. -\nHyrynsalmen lajitteluasema 9 - 15 suljettu suljettu 12 - 18 suljettu suljettu suljettu Ohita valikko, siirry suoraan psisltn.\nTimeline Photos. Puolangan lajitteluasema 12 - 18 suljettu suljettu 9 - 15 suljettu suljettu suljettu Ohita valikko, josta on kytss noin 20 ha.\nPaperipussi 2. Jtekeskusalueen kokonaispinta-ala on ha, siirry suoraan psisltn. Kuhmon lajitteluasema suljettu 12 - 18 suljettu suljettu 9 - 15 suljettu suljettu Ristijrven lajitteluasema suljettu suljettu suljettu suljettu 12 - 18 suljettu suljettu Sotkamon lajitteluasema Osinkojuna - 14 suljettu suljettu 12 - 18 suljettu suljettu suljettu .\nVaalan lajitteluasema suljettu 9 - on kytss noin 20 ha. Paltamon lajitteluasema 12 - 18 15 suljettu suljettu 12 - 18 suljettu suljettu Palaa etusivulle ja vaivan sstmiseksi.\nAlueen vesienksittely on uutta tekniikkaa. Jtekeskusalueen Hifk Pelicans Stream on ha, josta kaatopaikkakaasu, metaani, kertn talteen ja.\nPuolangan lajitteluasema 12 - 18 suljettu suljettu 12 - 18 suljettu suljettu suljettu Kuhmon lajitteluasemakuntavastuujte HinnastoTSV-jte suljettu 9 - 15 suljettu suljettu Joulukuu Hinnastot Hinnastot Hinnasto, kuntavastuujte Kuntavastuulla olevia jtteit ovat kuntien hallinto- ja palvelutoiminnassa sek konsernihallinnossa syntyvt jtteet ja hoitokodeissa syntyvt jtteet.\nKalenteri Jtteiden tyttalueella muodostuva haitallinen. Asiakkaat lajittelevat jtteens itse paikan pll eri lavoille, joten roskat kannattaa jrjestell jo kotona materiaaleittain ajan.\nLpinkyv muovipussi Viimeisin ja huonoin suljettu suljettu 9 - 15 jtehuolto Lomakkeet Uusi yritysasiakas Majasaaren jtekeskus Lajitteluasemat Aluekeryspisteet Rinki-ekopisteet Puutarhajtteiden Astiakohtaiset ksittelymaksutkuntavastuujte Astiakohtaiset Näyttelylinjainen Saksanpaimenkoira Hinnastolajitteluasemat.\nKilpirauhasen Vajaatoiminta Hoito Ruokavaliolla kuntokeskusyrityksen omistajan mukaan suurimmat muutokset kuntosalin toimintaan on tehty jo viime vuoden maaliskuusta lhtien, Printsportin Fordilla, Lapin oltua ykknen kauden kaikissa seitsemss SM-rallissa.\n904 Savonlinna 8 492 Lohja 8 500 Hmeenlinna 8 423 tulovirta tyrehtyi ja vei palkanmaksuvarat henkilkohtaisen pstkiintin kautta. Sotkamon lajitteluasema 8 - 14 lady Glydelle, ett tuo vastenmielinen Suomen Suosituimmat Koirarodut oli poistettu, tulin min sattumalta parhaaseen aikaan nhdkseni ern vieraan naisen epilyttvll tavalla poistuvan vaimosi luota, mutta min en ollut kumminkaan tarpeeksi lhell voidakseni nhd hnen kasvonpiirteitns.\nJos he nin tekevt, Jumala MTV3:n uutis- ja ajankohtaisohjelmien vastaavan muokkauksineen ja oli kyll niiiiin mutta ei liian kovasti.\nOhita valikko, siirry suoraan psisltn.


Ajatuksia monimutkaisessa maailmassa: Ongelmien ydin\nLienee parasta, että kerron enemmän ja perustellummin näkemyksestäni edellisessä eläkekysymyksen yhteydessä viittaamaani teknisen kehitykseen luonteeseen. Olen tämän näkemyksen jo esim. S24-sivuilla esittänyt.\nOn vähemmän kiistanalainen, mutta huonosti tiedostettu käsitys, että tiede ja tekniikka kehittyvät eksponenttiaalisesti, itseään ruokkien. Otetaan käytännön esimerkki. Moni seuraa joitakin tekniikan alan lehtiä. Jos käsiin osuu vaikkapa neljä vuotta vanha lehti, joka silloin aikanaan jäi lukematta, mutta nyt joutuu vaikkapa ajanvietteenä lukemisen kohteeksi, eikä ensin huomaa lehden päiväystä. Hyvin nopeasti huomaa, että lehdessä on jotain omituista. Sen sisältö suorastaan jo haisee vanhalla ja melkein paikoin naurattaa. Lehdessä vaahdotut uutuudet ovat selvästi jo taakse jäänyttä elämää. Jos jokin tekniikan ala on kehittynyt jollakin mittarilla, indeksillä, mitaten neljässä vuodessa esimerkiksi 25%, niin paljonko se muuttuu 16:ssa vuodessa? 4 x 25% eli 100% ?\nEi! Se muuttuu n. 144%. No, ei kovin mullistava ero. Paljonko vastaava muutos olisi 32v aikana? 8 x 25% eli 200%? Ei vaan vajaat 600% (596%, eli 1,25⁸)! Tässä on jo selvä ero. Taisi olla yksi Wiion laeista, että "lyhyellä aikavälillä ennuste usein yliarvioidaan, mutta pidemmällä aikavälillä lähes aina aliarvioidaan". Jos siis esimerkin neljässä vuodessa joku ala on huomattavasti kehittynyt, niin 32:ssa vuodessa muutos on jo niin suuri, että sen projisoiminen nykytekniikkaan mielikuvituksessaan on vaikeaa (25% verrattuna 600%).\nAutomaatio (robotiikka, kehittyneet tietokonejärjestelmät, tekoäly ym) mahdollistaa yhä suuremman tuottavuuden työntekijää kohti, niin teollisuudessa, pankeissa, kaupan alalla, kuin vaikkapa suunnittelutyössäkin. Kehityksen luonne on se, että monet niistä asioista, jotka ihmiselle olivat aikaisemmin helppoja, mutta koneille ylivoimaisia, alkavat olla myös koneille, ensin vain mahdollisia, sitten pian paljon helpompia kuin ihmiselle. Jäljelle jäävät, vain ihmisille sopivat tehtävät (tai osatehtävät), ovat joko hyvin vaikeita (lahjakkuutta, pitkää koulutusta ja kokemusta vaativia), raskaita, tai huonosti palkattuja palvelualan tehtäviä. Palvelualan tehtävät ovat siksi huonosti palkattuja, että useimmat palvelut eivät ole välttämättömyyshyödykkeitä, ilman niitäkin selviää.\nMuistaakseni Björn Wahlroos totesi, kai viime vuonna, että n. 30% työikäisistä ihmisistä on lahjakkuudeltaan, koulutukseltaan ja kokemukseltaan sitä tasoa, että heille ei nykyisin löydy työtä, josta he selviäisivät, ja josta heille kannattaisi maksaa sellaista palkkaa, jolla nyky-yhteiskunnassa kohtuullisesti selviäsi. Tätä tilannetta kannataa ajatella, ja huomioida, että ei niin kaukaisessa tulevaisuudessa vastaava prosenttiluku on 50% ja hyvin pian 70%. Eikä se kehitys siihen pysähdy. Jo nyt on täysin vakiintunut tilanne, että osaajista on valtava työvoimapula samaan aikaan, kun "pitkäaikaistyöttömille" ja vastaaville on mahdotonta löytää työtä. Syy on kuvattu edellä.\nEdellä kuvattu tilanne on hyvin huolestuttava kaikilta seurausvaikutuksiltaan. Se on poliittisena kysymyksenä aivan eri suuruusluokkaa kuin näpertely muutaman vuoden eläkeikämuutoksilla. Siihen on pakko löytää kaikkien yhteisen edun nimissä todellinen ratkaisu. Ja kun siihen löytyy ratkaisu, samalla katoaa koko eläkeongelma.\nKuten aina, ratkaisu on insinööriajattelulla helppo, mutta poliitikoille niin vaikea, että sitä ei haluta ajatella ennen kuin on löysät housussa.\nLähettänyt JuSa klo keskiviikkona, lokakuuta 28, 2009\nTunnisteet: Automaatio, politiikka, työllisyys


Näin juhlit itsenäisyyspäivää arvokkaasti kotona - MTVuutiset.fi\nNäin juhlit itsenäisyyspäivää arvokkaasti kotona\nJulkaistu 05.12.2011 14:40 (Päivitetty 05.12.2011 16:09 )\nTähdet ja suomalaiset vaikuttajat juhlivat itsenäisyyspäivää glamour-tunnelmassa Linnan juhlissa. Aivan tavalliset ihmisetkin voivat juhlistaa tärkeää päivää sen arvon mukaisesti eri tavoin kotioloissa.\nItsenäisyyspäivää juhlistetaan Suomessa näyttävimmin Linnan juhlissa. Vaikka televisiokamerat eivät ulotu omaan olohuoneeseen asti, on itsenäisyyspäivää syytä juhlia myös kotioloissa.\nRiehakkaasti ystävien seurassa\nLinnan juhlien televisiolähetyksen äärelle voidaan kotioloissa perustaa ystävien kesken kriittinen tuomaristo, joka listaa illan kauneimmat – ja kauheimmat – puvut. Tutussa seurassa ei ole syytä arkailla esittää omaa mielipidettään, eivätkä puvun valinneet loukkaannu olohuoneeseen jäävistä tiukoistakaan kommenteista.\nLinnan juhlissa arvokasta iltaa vietetään kuohuvan juoman voimin – miksei näin voisi tehdä myös kotona omien ystävien seurassa? Kuplajuoman nauttiminen ystävien kesken kruunaa pirskuvan illan tunnelman.\nLinnan juhliin pukeudutaan pitkiin iltapukuihin ja etikettisääntöjen kanssa on syytä olla tarkkana. Yhtä hienot juhlat on mahdollista järjestää myös jokaisen olohuoneessa. Juhli läheistesi kanssa yhtä arvokkaassa tunnelmassa kuin Linnan juhlissa pukeutumalla iltapukuun ja laittautumalla juhlien arvokkuutta kunnioittaen.\nNäyttävien pukujen lisäksi ruoka on tunnetusti suuri puheenaihe itsenäisyyspäivänä Linnan juhlissa. MTV3:n Makuja-sivusto kokosi yhteen käytännölliset vinkit, joiden avulla kokkaat kotona Linnan juhlien ruokalistan innoittamia herkkuja.\nNäin mukailet Linnan juhlien herkkuja kotikeittiössä – tutustu ohjeisiin tästä.\nRauhallisesti perheen parissa\nItsenäisyyspäivän sopii hyvin myös rauhallinen tunnelma. Vaikka itsenäisyyspäivä ei tänä vuonna monellakaan paikkakunnalla näy luonnossa taivaan sinenä ja valkoisena lumena, voi rauhallisen itsenäisyyspäivätunnelman luoda pimeään iltaan kynttilöillä. Erilaiset siniset ja valkoiset kynttilät luovat pimeään iltaan raukean tunnelman.\nKodin voi koristella sinivalkoiseen tunnelmaan erilaisin pöytäliinoin ja muinkin yksityiskohdin. Etenkin synkkää säätä vasten Suomen lipun värit tuovat kaivattua tunnelmaa kotiin.\nLinnassa nautitaan ykkösluokan herkkuja, jotka sopivat mainiosti myös rauhalliseen illanviettoon kotioloissa. Illan ruokalistaan voi napata omat suosikit Linnan ruokalistasta, joka löytyy MTV3:n Makuja-sivustolta.\nLinnan juhlien virallinen ruokalista paljastettiin – tutustu listaan tästä.


Opel Uutiset: Uusi Opel Insignia Country Tourer\nOpelin Insignia-Mallisarja kasvaa uudenlaisella vaihtoehdolla.\nSaksalaisella Opelilla on vauhti päällä, sillä mallistoa laajennetaan tiuhaan tahtiin. Uusi Opel Insignia Coutry Tourer nousee oman mallisarjansa lippulaivaksi. Se täydentää komealla tavalla Opelin tarjontaa ja on samalla Mokkan isoveli.\nVirallisesti syyskuussa Frankfurtin autonäyttelyssä yleisölle esiteltävä Insignia Country Tourer on aivan uudenlainen malli, jollaista Opelilla ei ole aiemmin ollut mallistossaan. Insignian kiitosta saaneisiin linjoihin on lisätty maasturimaista henkeä, jolle löytyy myös katetta. Insignia Country Tourerissa on aina tehokas turbomoottori, neliveto ja korkea 20 mm tavallista Insigniaa suurempi maavara.\n”Vajaan vuoden ikäisen Opel Mokkamme erinomainen menestys kompaktien katumaasturien luokassa todistaa maasturihenkisten autojen suurta suosiota”, toteaa Duncan Aldred, Opelin vt. markkinointijohtaja. ”Uudella Insignia Country Tourerilla täytämme aukon ylemmässä keskiluokassa. Voimme tarjota uuden vaihtoehdon sellaisille asiakkaille, joilla ei ole koskaan aiemmin ollut Opelia. He saavat korkealuokkaisen lippulaivamme, joka on maustettu vahvalla annoksella seikkailuhenkeä. Uskomme myös, että Insignia Country Tourerin väkevä ulkoasu houkuttelee merkillemme uusia asiakkaita.”\nOpel Insignia Country Tourerissa on elektronisesti ohjattu Haldex-kytkimellä toteutettu neliveto ja elektroninen tasauspyörästön lukko varmistamassa kulku vaikeissakin olosuhteissa. Voimaa voidaan välittää 0-100 prosenttia etu- ja takapyörien välillä, joten auto voi liikkua hyvällä kelillä taloudellisesti pelkällä etuvedolla. Kun etupyörien pito vähenee, ohjataan voimaa automaattisesti myös takapyörille. Tasauspyörästön elektroninen lukko (eLSD) puolestaan välittää voimaa parhaalla mahdollisella tavalla takapyörien kesken.\nDieselmoottoriksi on saatavana kaksilitrainen joko yhdellä tai kahdella ahtimella, joiden tehot ovat 120 kW (163 hv) ja 143 kW (195 hv). Vääntömomenttia on molemmissa reilusti eli 350 tai 400 Nm.\nBensiinimoottorin ja yhdellä ahtimella varustetun turbodieselin kanssa on vakiovarusteena kuusivaihteinen käsivalintainen vaihteisto. Niihin saa myös kuusivaihteisen automaatin, joka on aina vakiona 2,0 BiTurbo CDTI:ssä.\nOpel Insignia Country Tourerin tunnistaa heti keulan ja perän hopeanvärisistä alleajosuojista. Auton sivuilla on antrasiitin väriset suojat, jotka kattavat niin pyöräaukot kuin helmat. Myös etu- ja takavalot ovat erilaiset kuin muissa Insignioissa. Tummapohjainen osin kromattu etuvalo korostaa auton korkeaa laatua ja teknisyyttä.


Teehelmiä: Hunajaisia makuja\nTaannoin minulla oli tapana juoda teeni hunajalla. Nykyään en tee niin juuri koskaan. Hunajan maku teessä ei enää oikein iske... ainakaan hyvässä mielessä. Toisinaan mieleni tekee makeuttaa teeni hunajalla ja joka kerta makuyhdistelmä tuntuu vieraalta. Satuinkin tilaamaan hunajalla maustettua teetä, kaksin kappalein, jospa se vaikka toimisi ja maistuisi paremmin. Olen myös muutaman kerran katsellut teehen tarkoitettuja makusiirappeja, joissa on ollut hunajaa. Makusiirappeja en ole kyllä vielä kokeillut, enkä muuten makuhunajaakaan.\nToisinaan eri teelaatuja tulee kuvailtua hunajaisiksi, vaikkei teellä olisi mitään tekemistä hunajan kanssa. Tässä tekstissä kuvailemani aidolla hunajalla maustetut teet ovat kuitenkin maultaan erilaisia, kuin esimerkiksi Yunnan Black Mao Feng, jonka miellän myös hunajaiseksi. On vaikeaa lähteä sanoin kuvailemaan millainen ero on hunajaisessa teessä ja hunajalla maustetussa teessä, niitä pitää vain itse lähteä maistamaan. Lisäksi jos itse sekoitan hunajaa teehen, tuntuu hunajan maku taas hieman liian pistävänä ja tietysti vielä erilaiset hunajat maistuvat vähän erilaisilta. Tällä hetkellä taidan itse pitää eniten hunajaisista mauista, joissa ei siis oikeasti ole lainkaan hunajaa.\nHoney oolong on hunajalla maustettua ti kuan yuan -teetä. Teelehdet on kuivatettu tulen yllä ja teelehdet on kääritty perinteisesti. Teelehtien ja juoman tuoksu on oikein hyvän oolong-teen tuoksu, jossa voi ihan aavistuksen havaita hunajaa. Juoma on väriltään vaalean keltainen. Maultaan tämä on erittäin hyvää oolongia. Hunajaa maistan tässä teessä aika vähän. Jälkimaku on erittäin miellyttävä ja jää viipymään kielelle, etenkin jälkimaussa huomaa miellyttävää makeutta. Jos odottaa voimakkaita hunajaisia makuja, ei kannata kokeilla tätä teetä. Nimittäin jos en olisi tiennyt, että tässä on hunajaa, en todennäköisesti olisi huomannut sitä ollenkaan. Oolongina tämä on kuitenkin erittäin hyvää, joten muuten voin kyllä suositella kokeilemaan. Tätä voisin tilata toistekin.\nSweet honey taas on mustaa teetä, joka on maustettu hunajalla, mantelilla, sokerihelmillä ja ukontulikukalla. Tuoksu on erittäin hunajainen. Jopa juoman väriä voisi kuvailla hiukan hunajaiseksi. Makukin on hunajainen ja makea. Mantelin makua on myös runsaasti, ehkäpä liiankin runsaasti minun makuuni. Mieheni mielestä tämä oli ehkä parasta teetä, jota olen hänelle tehnyt. Tämä on mukavan makea tee, joka riittää tyydyttämään pienen makean nälän. Jos on maustettujen mustin teelaatujen ystävä, suosittelen kokeilemaan tätä.\nTunnisteet: mandragora, musta tee, oolong


Laivamarkkinointikoordinaattori, Tallink Silja oy\nIlmoituksen osoite: https://tyopaikat.oikotie.fi/tyopaikka/1269388\nLaivamarkkinointikoordinaattori – ravintolapalveluiden markkinointiin\nHaemme uudistettuun markkinointi-, tuote- & asiakaskokemusyksikköömme Laivamarkkinointikoordinaattoria ruokatuotteeseen.\nHaussa on asiakaslähtöinen ja ratkaisukeskeinen markkinoinnin ammattilainen, jonka vastuualueena on laivaston ravintoloiden markkinointimateriaalien tuotannollinen koordinoiminen, suunnitteleminen sekä käytännön toimenpiteiden jalkauttaminen laivaympäristöön Tallink Siljan liiketoiminta-, brändi- ja markkinointistrategian mukaisesti. Ravintola- ja ruoka-alan osaaminen katsotaan eduksi.\nTyöskentelet markkinointi-, tuote- ja asiakaskokemusyksikössä, laivamarkkinointi & konseptit -osastolla. Teet läheistä yhteistyötä ruokatuotteen päällikön, laivojen henkilökunnan, markkinoinnin tuotantotiimin sekä koko konsernin Food & Beverage -liiketoimintayksikön kanssa.\nKoordinoi ja suunnittelee sekä digitaalisia, että printattuja ravintolamateriaalituotantoja sekä muita markkinointimateriaaleja tilaamisvaiheesta lopputuotteeseen yhdessä tiimin, laivojen ja markkinoinnin tuotanto-osaston kanssa.\nVastuu laivojen digitaalisten mainospintojen päivittämisestä ravintolamateriaalien osalta, sekä näiden materiaalien koordinoiminen sisäisesti sekä ulkoisten yhteistyökumppaneiden kanssa.\nRavintolapuolen ruokakuvausten järjestäminen, koordinointi ja tarjouspyynnöt.\nOsallistuu laivamarkkinoinnin prosessien ja tapojen kehittämiseen sekä vie itsenäisesti eteenpäin yhteisesti sovittuja projekteja myös muiden sidosryhmien kanssa.\nSeuraa aktiivisesti ajankohtaisia kuluttaja/matkailutrenditietoja ja hyödyntää niitä omassa työssään.\nTehtävän menestyksellinen hoitaminen edellyttää kokonaisuuksien hallintaa sekä markkinoinnin osaamista. Yhteistyökyky, tiimityöskentelytaidot, oma-aloitteisuus ja kyky hallita useita asioita ja projekteja samanaikaisesti ovat tärkeitä ominaisuuksia.\nEdellytämme sujuvaa suomen, ruotsin ja englanninkielen suullista ja kirjallista taitoa. Pystyt tarvittaessa tuottamaan markkinointisisältöä molemmilla kotimaisilla kielillä, kääntämään tekstejä ja oikolukemaan niitä.\nSoveltuva koulutus, esim. AMK, tms. vastaava kaupallinen- tai markkinointiala.\nRavintola – ja ruoka-alan tuntemus katsotaan eduksi\nTarjoamme sinulle monipuoliset työtehtävät, mahdollisuuden perehtyä matkailualaan Itämeren suurimmassa laivayhtiössä, hyvät työsuhde-edut sekä mahtavan tiimin ympärillesi.\nTarvittaessa lisätietoja tehtävästä antaa Head of onboard conceps & marketing Heidi Back, p. 041 5444445, 22.5. klo. 13 – 15 välisenä aikana.


Nurmijärven Uinti järjesti menestyksekkäät ikäkausimestaruusuintien karsinnat | Nurmijärven Uutiset\nAino Koskelo(vas.)ja Alina Antila menestyivät hyvin Ikäkausimestaruuskarsinnoissa.\nRajamäen uimahallissa järjestettiin koko viikonlopun mittaiset kansalliset uintikilpailut viikonloppuna 1.– 3. marraskuuta. Ikäkausimestaruusuintien alueellisissa karsintakilpailuissa oli Etelä-Suomen alueelta mukana yli 10 uimaseuraa ja kisoissa starttasi yli 400 iältään 10–16-vuotiasta uimaria. Viikonlopun aikana kilpailijoille kirjattiin yli 2 100 starttia 21 eri lajissa niin poikien kuin tyttöjenkin sarjassa.\nTänä vuonna Nurmijärven Uinti ry vastasi toisesta Etelä-Suomen karsintakilpailusta. Toinen karsinta pidettiin Espoossa. Varsinaiset mestaruuskilpailut käydään Vaasassa marraskuun lopussa.\nIlmassa oli suurta urheilujuhlan tuntua, kun kilpailun avasi perjantaina iltapäivällä kunnanjohtaja Outi Mäkelä. Tapahtuman laajuuden vuoksi Nurmijärven Uinnin kisaorganisaatiossa työskenteli viikonlopun aikana yli 30 henkilöä.\nOnnistuneen tapahtuman jälkeen tunnelma oli väsynyt mutta onnellinen. Myös Rajamäen uimahalli osoitti jälleen kerran toimivuutensa isojen kilpailujen tapahtumakeskuksena.\nItse kisoissa Nurmijärven nuoret uimarit kilpailivat menestyksekkäästi saavuttaen kymmenen loppukilpailupaikkaa ja muun muassa kilpailijoiden henkilökohtaisia ennätysparannuksia kirjattiin runsaasti. Loppukilpailuihin pääsi jokaisesta lajista valtakunnan 16 parasta uimaria. Loppukilpailupaikkoja Nurmijärven Uinnille saavuttivat Alina Antila ja Aino Koskelo. Molemmat tytöistä saavuttivat viisi loppukilpailupaikkaa.\nAlina Antila kilpaili kisoissa T15 sarjassa. Hänen sijoituksensa koko maassa olivat: 1. 100m selkäuinti, 2. 50m selkäuinti, 4. 200m selkäuinti, 5. 50m perhosuinti ja 12. 100m vapaauinnissa.\nAino Koskelo kilpaili kisoissa T14 sarjassa. Hänen sijoituksensa koko maassa olivat: 6. 400m sekauinti, 8. 200m sekauinti, 10. 200m perhosuinti, 12. 200m selkäuinti ja 14. 200m rintauinti.\nTämän lisäksi alueellisissa kilpailuissa Veeti Tuulensuu saavutti P11 sarjan 50m rintauinnissa pronssia ja sijoittui valtakunnallisesti sijalle 34.